text:
Abaturage ba Gisenyi barasabwa kuva mu magambo atubaka bakitabira ibikorwa
Muri gahunda yo kwegera abaturage bakabatega amatwi bakabafasha gukemura ibibazo byabo, bamwe mu bagize Inama Njyanama y’Akarere ka Rubavu kuri uyu wa 21 Werurwe basuye abaturage b’umurenge wa Gisenyi, ibiganiro byabereye muri sitade Umuganda.
Uretse kubafasha gukemura bimwe na bimwe mu bibazo bari bafite, izi ntumwa z’Inama Njyanama zikaba zunguranye ibitekerezo n’abaturage b’uyu murenge wa Gisenyi  ku byarushaho kubateza imbere binyuze muri gahunda zinyuranye za Leta.
Muri ibi biganiro abaturage b’Umurenge wa Gisenyi bahawe ishusho y’aho umurenge wabo ugeze mu iterambere. Umuyobozi w’Akarere ka Rubavu sheikh Bahame Hassan na we uri mu nama njyanama yasabye abaturage b’Umurenge wa Gisenyi kureka ibibarangaza bakitabira umurimo n’izindi gahunda z’iterambere.
Bahame akaba yakomeje abasaba kuva mu magambo atubaka bakitabira ibikorwa, yanaboneyeho gusobanura icyagiye kidindiza imishinga imwe n’imwe yari yarashyizwe mu mihigo y’akarere ariko ikaba itihuta muri yo hakaba harimo imihanda ya kaburimbo n’iya pave, isoko rya Gisenyi n’iyindi.
Murenzi Janvier, umuyobozi wungirije w’Inama Njyanama y’Akarere ka Rubavu na we akaba yasobanuriye abaturage imikorere n’inshingano z’inama njyanama, anibutsa abaturage uruhare rwabo mu gushyira mu bikorwa gahunda zashyiriweho kubateza imbere zirimo kuboneza urubyaro, mituelle de santé, umutekano n’ibindi.
Muri iyi nama abaturage babonye umwanya wo kubaza ibibazo byabakomereye ibyinshi bikaba bishingiye ku manza zitarangizwa neza. Cyakora akarere ka Rubavu ni kamwe mu turere tutarangwamo ubuhotozi mu ngo nk’ahandi, abaturage ndetse na njyanama bakaba babyishimiye.
Gahunda y’Inama njyanama yo kwegera abaturage ni gahunda yateganyijwe mu mirenge yose uko ari 12 igize Akarere ka Rubavu. Ibibazo abaturage babaza bihita bishakirwa umuti ako kanya,ibindi na byo bene byo bakagirwa inama bakanerekwa inzira bashobora kubinyuzamo .


c: text/html

text:
Jean Pierre,Umusanza w’imyaka 75 agiye kurongora akana k’imyaka 16 kubera amafaranga menshi yibitseho
Uyu musaza ukorera ibikorwa bye mu gihugu cya cote d’Ivoire bivugwa ko yakunze bidasanzwe uyu mwana muto w’imyaka 16 ndetse bakaba babana mu nzu 1.
Ikinyamakuru echobuzz221 gitangaza ko aba bombi batigeze batinda mu nzira ahubwo urukundo rwabo ngo rwahise ruhama kugeza ubu uyu mwana w’umukobwa akaba abana n’uyu musaza mu nzu nziza mu mugi wa Abidjan mu gihugu cya Cote d’Ivoire.
Umubyeyi wa Dora nawe ufite imyaka 40 ukiri muto cyane ku buryo nawe yaba umuhungu w’umukwe we yatangaje ko nta kibazo afite cyo kubona umukobwa we abana n’umugabo w’amahitamo ye.
Naho uyu Jean Pierre ari nawe ubu wibereye mu munyenga w’urukundo rw’umwana muto nyuma y’aho yari yarashakanye na Bérénice bafitanye abana bane kugeza ubu uyu mugabo yahise yaka Gatanya kugira ngo abone uko arongora umwana ukiri muto.
Jean Pierre yagize ati: “kuva ku munsi wa mbere nkibona Dora nahise numva ko ariwe nari ntegereje kugira ngo ambere igisubizo cy’ubuzima bwanjye hano kw’isi.”
Yakomeje agira ati: “aracyari muto, afite ingufu, ubwenge ndetse azi no guteka mu gihe nanjye nkunda indyo z’abanyafrika, arankunda nanjye ndamukunda nyuma yibyo twirirwa mu rugo rwacu igihe cyose twibereye mw’iraha ry’abakundana.”
Nubwo bimeze gutyo ariko ngo umuryango umwe uharanira uburengazira bw’abana watangaje ko ugiye kugeza Jean Pierre mu butabera, kuko akoresha mafaranga ye menshi ashuka abana b’abakobwa bakiri bato kugira ngo aryamane nabo ibi bikaba ari uguhohotera abana batoya.
Ku ruhande rwa mama wa Dora we nyuma yo kwakira akayabo k’amafaranga yahawe n’umukwe we Jean Pierre yavuze ko yaje ari igisubizo kuko ngo mbere batabashaga kurya gatatu ku munsi ariko ubu kuva umukobwa wabo yarongorwa ngo basigaye barya ibyo bashatse .
Yasoje agira ati: “Jean Pierre yatwubakiye inzu nziza, yatuguriye imodoka nziza anaha akazi umugabo wanjye, ni kuki se ntamuhaho umukobwa wanjye Umugeni.”
Umugore wa Jean Pierre Bérénice we ku ruhande rwe yatangaje ko ntagatanya azaha umugabo akanahmaya ko umugabo we yarozwe akaba atazemera gutanga ibyo yubatse mu myaka 45 ishize kugira ngo arongore ako kana gato ka kanyafurika.
Mu gihe byashoboka ko aba bombi babana byaba bibaye amateka aho umwana w’imyaka 16 yaba yinjiye mu bana bakiri bato bashatse bakiri bato ndetse banatunze miliyoni z’amadorali muri afurika.
Hari abakobwa baba "mature" at 16 years.Ariko nyine urumva ko icyo ababyeyi n’umukobwa bishakira nta kindi ni "cash".Abakire nyamwinshi baba bashaka "kwishimisha" n’abakobwa cyangwa abagore bakiri bato.Ntabwo ari uyu muzungu wenyine.Ikibazo nuko ubukire butuma abantu bakora ibintu byinshi Imana itubuza.Cyacyane ubusambanyi.Tujye twibuka ko UBUKIRE butatubuza kurwara,gusaza no gupfa.Niyo mpamvu niba dushaka Ubuzima bw’iteka muli Paradis,Yesu yadusabye "gushaka mbere na mbere ubwami bw’imana" nkuko Matayo 6:33 havuga,aho kwibera mu byisi gusa.Abantu bumvira iyo nama Yesu yasize aduhaye,azabazura ku Munsi w’Imperuka,abahe ubuzima bw’iteka nkuko yabyivugiye muli Yohana 6:40.Ntimukishinge bariya bavuga ngo iyo dupfuye tuba twitabye imana.Ntabwo bihuye n’ibyo Bible yigisha.Ikizere cyonyine cy’umuntu upfuye cyo kuzongera kubaho,nta kindi uretse umuzuko wo ku munsi w’imperuka ubikiwe abapfuye bumvira imana.

robotstxt: allowed

filter: keep


text:
Imibonano mpuzabitsina ikozwe neza ni ingezi mu buzima bw’abashakanye kuko ari igikorwa kibafasha guhuza urugwiro bagashimishanya bombi ntawe uryamiwe.
Ubusanzwe, ni igikorwa gikorwa hagamijwe kwagura umuryango ku bashakanye, ndetse akenshi ugasanga binakorwa n’abatarageza igihe cyo kubaka urugo cyangwa bakaba banabikora mu buryo butemewe n’amategeko.
Iki gikorwa rero usanga abantu benshi gishobora kubahuza bakagikundaniraho cyangwa kikabatandukanya kibasha kugira umumaro munini ku nagikoze baba abashakanye ndetse n’ababikora batarashakanye kuko abashakashatsi banerekana ko ari ngombwa mu bizuma.
Gusa icyo umuntu yakwibandaho cyane ni uburyo bikorwa kuko usanga hari ababikora batabanje gutegurana ngo biyumve mu gikorwa mbere yo kugitangira, ari na ho hava gushwana cyangwa kutaryoherwa.
By’umwihariko rero, hari n’ibyo igikorwa cyo guhuza ibitsina gifasha ku buzima bw’ababikoze, mu gihe babikoze neza kandi mu gihe gukwiye, nka bimwe muri ibi bikurikira:
Gukanyarara k’uruhu
Bitewe n’uburyo iki gikorwa cy’imibonano mpuzabitsina gituma abagikora baruhuka, ngo bituma imitsi inarambuka amaraso agatembera neza ndetse n’ubwonko bugakora neza kuko nta kiba kibubangamiye .
Abashakashatsi bavuga ko abantu bateguranye neza bakinjira mu gikorwa ndetse bakabikora neza, bituma bumva umubiri ubohotse ndetse urambutse nk’umuntu wakoze imyitozo ngororamubiri isanzwe yarangiza akaruhuka.
Kurwanya ubusaza (gusaza imburagihe)
Bitewe no kuba iki gikorwa gifasha mu kuruhura umubiri ndetse no gutuma abagikoze bumva bakeye ku mutima no ku mubiri, abashakashatsi bavuga imibonano mpuzabitsina ikozwe neza, uko bikwiye, bituma ababikora neza bahorana itoto ndetse bikaba byatuma batanasaza imburagihe.
Umunaniro wo mu mutwe (Stress)
Abahanga mu bijyanye n’imyororokere bavuga ko iyo iki gikorwa gikozwe neza, cyateguwe neza gisigira buri wese mu babigizemo uruhare kumva aruhutse mu mutwe ndetse nta mavunane mu gihe iyo bikozwe nabi bishobora gutuma ababikoze bagira n’ibibazo byo mu mutwe cyangwa kurwana umugongo b’ibindi.
Kubura ibitotsi
Indwara yo kubura ibitotsi ni ikizira ku bantu bamaze gukora imibonano mpuzabitsina, bitewe n’uko umubiri uba wumva wirekuye ndetse umaze kubona icyo washakaga. Ikiba gisigaye ni ukuryama ugasinzira ndetse umuntu akabasha kubyuka yatuhutse neza. Niyo mpamvu gukora imibonano mpuzabitsina mbere yo kuryama bifasha guhita usinzira.
Guhangayika (Depression)
Abahanga mu bijyanye n’imibonano mpuzabitsina bavuga ko iyo umuntu yihebye cyangwa hari ibyo yumva bitagenda neza muri iyo minsi, aramutse abonye uwo baryamana ibyo ahita abyibagirwa ndetse akumva anaruhutse kuko byibagiza ibyari bihangayikishije.
Nubwo imibonano mpuzabitsina iruhura ikanafasha umubiri w’umuntu gukora neza, ntawakwirengagiza ko bishobora no kugira ingaruka mu gihe idakozwe neza.
Zimwe muri izo ngaruka twavuga nko kunanirwa mu mutwe, kwiheba, kugira umushiha, kuribwa mu kiziba cy’inda, kwigunga, ndetse no guhora wumva ushaka uwo mwayikorana cyangwa kwifuza ibihe bya cyera wigeze gucamo.
Nubwo ari byiza kubagezaho inama zitandukanye ku bijyanye n’ imibonano mpuzabitsina ikozwe neza, imyororokere n’ibindi, twakwibutsa urubyiruko n’abandi batarageza igihe cyo gushinga urugo ko atari byiza kwishora mu bikorwa nk’ibi mu gihe batabyemerewe kuko bashobora no guhuriramo n’ingorane n’ingaruka nyinshi batari biteze.


text:
Young Grace yahishuye ko agiye kwibaruka umwana w’umukobwa mu gihe cya vuba.
Umuraperikazi Abayizera Marie Grace [Young Grace] wamenyekanye mu njyana ya Hip Hop kuri ubu ari mu byishimo byo kwakira imfura ye y’umukobwa.
Mu kiganiro n’ikinyamakuru isimbi yahishuye ko azabyara umukobwa ndetse azahita amwitwa Diamant izina ry’ikinya espanyore risobanura diyama.
Yagize ati “Nzabyara agakobwa.”
Yaboneyeho kuvuga ko azibaruka mu gihe cya vuba ndetse yongeraho ko iyi minsi ntakindi kintu atekereza cyane uretse umwana we ndetse ko azamufasha muri buri kimwe cyose nka nyina umubyara.
Yaboneye ho gushimira by’umwihariko abantu batandukanye bamuha bafi barimo nyina umubyara ,abavandimwe be ndetse n’inshuti ze muri rusange.
Yabajijwe bimwe mu bintu ateganyiriza umwana we navuka asubiza ko azajya amwambika neza akamwitaho muri buri kimwe ngo ndetse naramuka nawe ashatse kwinjira muri muzika azamushyigikira.


text:
Umuhanzikazi Ingabire Sunlight uzwi nka Sunny wemera ko asengera mu itorero ry’abadivantiste b’umunsi wa 7, yatangaje ko atazigera areka kwifotoza yambaye ubusa kuko ngo nta dipoloma afite ndetse ngo nibyo ashoboye.
Uyu muhanzikazi uzwi cyane mu ndirimbo kungola yakoranye na Bruce Melody,yabwiye ikinyamakuru Isimbi.rw ko ari umudivantisite ariko atazigera areka kwifotoza yambaye ubusa kuko aba ari mu kazi ka muziki.
Mu rwego rwo kwamamaza indirimbo ye nshya yise ‘Property’,Sunny yashyize hanze ifoto yambaye ikariso gusa mu gihe hejuru nta kintu yari yikinze uretse utuntu yashyize ku moko z’amabere ye.Sunny yemeje ko azemera indirimbo ze zigahagarikwa ariko ntareke kwambara uko ashaka.
Yagize ati “Nditeguye, ntabwo ari uko ntazi ko indirimbo zanjye bazazica, ngomba kubikora.Kuko niko kazi kanjye. Njye ntabwo nize, nta diplome mfite, nta kazi nteze kuzabona. Biriya nibyo nshoboye, niwo murimo nshoboye, ni wo nzi reka ngukore. Ntabwo nishe umuco. Njye nzi u Rwanda kandi umuco warwo ndawubaha,ninkora ubukwe bwanjye,umukobwa agomba gukenyera akambara,tukanywa ubuseke bukaza,uwo niwo muco.”
Sunny yatangaje ko azakora ubukwe mu mwaka wa 2020, n’Umunya-Thailand basanzwe babana.
Sunny ngo ntazigera areka kwifotoza yambaye ubusa
@ Gatare, Muvandimwe nkunda Imana kandi ndanasenga, aliko Comment zawe ujye uzitanga uzirikana ko hano uzitangira atari mu rusengero cg Kiriziya, Umaze igihe kirekire ushaka gukoresha uru rubuga nk’aho ari urusengero bavugiramo Verse biblique. Oya rwose hari icyo wiyibagiza. Hano hari benshi batemera bible,kandi sibyiza guhatira umuntu icyo adashaka.Ese uramutse uzanye imirongo yo muri bible , Umusiramu akahavugira korowani, uwo kwa Ryangombe akazana ibye, urabona byaba bimeze neza? Niba ushaka Comment biblique, hari aho kubivugira. Njyewe ukubwira ndasenga ,Aliko tube nk’inuma tutagira amahugu. Uwo dukorera yaravuze ngo:"UWEMERA" mumubatize,sibyiza kubatiza UTEMERA.
biragoye ariko jyenizera nezako ibyariko arakora ataho bihuriye n’itorero ariko namahitamo ye.
PI hahahah
Ntabwo ari uyu wenyine ukora ibyo Imana itubuza kandi asenga.Aba Stars bakora ibintu byinshi Imana itubuza mu rwego rwo gushaka "ifaranga".Imana ntacyo ibabwiye.Ni bangahe se bavuga ko "baririmba indirimbo z’Imana",nyamara bagakora ibyo itubuza?Ni hafi ya bose.Abakobwa benshi bakeka ko kwambara ubusa bibaha agaciro.Ntabwo bazi ko bigira opposite effect (effet inverse) kuko bituma abagabo babifuza kugirango baryamane.Ntabwo ari byiza kwanika ibibuno,amabere,ibibero,sex imana yaguhaye.Yabiguhaye kugirango uzabihe umuntu umwe gusa muzabana biciye mu mategeko.Abantu banga kumvira imana izabakura mu isi ku Munsi w’Imperuka.Bisome muli Imigani 2,imirongo ya 21,22.Impamvu imana yatinze kuzana IMPERUKA,nuko ishaka ko abantu bose bahinduka,bakava mu byaha no gushaka ibyisi gusa.Bisome muli 2 Petero 3:9.


text:
Burera: Hakozwe ubukangurambaga bugamije gukumira ibyaha mu mashuri
Mu mirenge yose igize akarere ka Burera hakozwe ubukangurambaga bugamije gukangurira urubyiruko kugira uruhare mu kurwanya ibyaha birimo inda ziterwa abangavu ndetse n’icyibazo cy’ibiyobyabwenge mu mashuri.
Ni ubukangurambaga bwakozwe kuri uyu wa Kabiri tariki 05 Gashyantare, aho bwabereye mu mirenge 17 igize aka karere ibiganiro bigatangwa n’abayobozi ba za Sitasiyo za Polisi zikorera muri iyi mirenge bafatanyije n’abayobozi mu nzego z’ibanze, abanyeshuri n’abarezi babo bagera ku 6153 nibo bahawe ibi biganiro.
Umuvugizi wa Polisi mu Ntara y’Amajyaruguru Chief Inspector of Police (CIP) Alex Rugigana yavuze ko ubu bukangurambaga bwateguwe mu Ntara y’Amajyaruguru kuko ifatwa nk’inzira inyuzwamo ibiyobyabwenge biturutse mu bihugu by’abaturanyi.
Yagize ati “Burera kimwe n’utundi turere tugize iyi ntara hakomeje kugaragara ikibazo cy’ibiyobyabwenge byinganjemo urumogi ndetse n’inzoga zitemewe, ibi byose ababicuruza bakoresha urubyiruko bikaruviramo guta amashuri.”
Yakomeje avuga ko ahakorewe ubu bukangurambaga hose abanyeshuri baganirizwa ingaruka zo kwishora mu ikoreshwa n’icuruzwa ry’ibiyobyabwenge haba kuri bo ubwabo, ku muryango nyarwanda ndetse no kugihugu muri rusange.
Yagize ati “Uretse kuba baribukijwe ko byangiza ubuzima bw’ubikoresha banagaragarijwe ko umubare munini w’ abafunzwe bakurikiranweho ibyaha bifitanye isano n’ibiyobyabwenge ari urubyiruko bityo ibyo ubwabyo bikaba byangiza ijo hazaza habo ndetse n’ahigihugu muri rusange.”
Umuyobozi w’akarere wungirije ushinzwe imibereho myiza y’abaturage Habyarimana Jean Baptiste wari witabiriye ubu bukangurambaga kuri GS Kirambo mu murenge wa Rusarabuye yasabye abayobozi b’inzego z’ibanze gufatanya n’ababyeyi kugirango umwana wese wataye ishuri amenyekane.
Yagize ati “Abinjiza ibiyobyabwenge mu gihugu usanga bakoresha urubyiruko rwataye ishuri, hakenewe imbaraga zaburi wese mu kubirwanya kuko iyo umwana yataye ishuri abamushuka bagamije kumushora mu ngeso mbi biraborohera.”
Visi Meya Habyarimana asoza yibutsa uru rubyiruko ko ari imbaraga z’igihugu z’ejo hazaza bityo bakwiye kwirinda ubashuka agamije kubashora mu byaha.
Yasabye abana b’abakobwa kwima amatwi ababashukisha impano zitandukanye bagamije kubashora mu busambanyi kuko ari byo bivamo zanda ziterwa abangavu bikabaviramo guta amashuri ejo heza habo hakadindira.
Ubukangurambaga bugamije gukangurira urubyiruko ruri mu mashuri kugira uruhare mu kurwanya ibyaha birimo ibiyobyabwenge, icuruzwa ry’abantu ndetse n’inda ziterwa abangavu buzakorerwa mu mashuri yose agize Intara y’Amajyaruguru aho Polisi ifatanya n’ubuyobozi bw’inzego z’ibanze mu kugaragariza urubyiruko ingaruka ibi byaha bigira ku muryango nyarwanda bityo bagashishikarizwa kubirwanya binyuze mu gutanga amakuru y’aho bigaragaye.
police.gov.rw
285 total views, 1 views today


text:
Kigali yahawe Arikiyepisikopi mushya usimbura Mgr Thadee Ntihinyurwa
Umushumba wa Kiliziya Gatolika ku isi, Papa Francis yagize Arikiyepisikopi wa Kigali Musenyeri Antoine Kambanda wari usanzwe ayobora Diyoseze ya Kibungo.
Musenyeri Antoine Kambanda ahawe uyu mwanya asimbura Musenyeri Thadee Ntihinyurwa wagiye mu kiruhuko cy’izabukuru kigenwa n’igitabo cy’amategeko agenga kiliziya.
Mgr Ntihinyurwa Thadee asimbuye, yagizwe Arikiyepisikopi wa Kigali muri Werurwe 1996. Musenyeri Kambanda umusimbuye yagizwe umuyobozi wa Diyoseze ya Kibungo tariki ya 9 Werurwe 2013.
Msg Kambanda wari umaze imyaka itanu muri Diyoseze ya Kibungo, yayigezemo asimbura Msg Kizito Bahujimihigo nyuma yo gusezera kuri iyo mirimo.
Mu guhitamo Mgr Kambanda, Papa yagishije inama abasenyeri bagenzi be
Mu kiganiro Kigali Today yagiranye n’umushumba wa Diyoseze ya Kabgayi Mgr Ismaragde Mbonyintege, yavuze ko we na bagenzi be bari biteze ko Mgr Kambanda ahabwa uwo mwanya, kuko ngo byari mu nama bagiriye Papa Francis umuhitamo.
Ati " Tugishwa inama tugatanga uwo tubona muri twe wazahabwa uyu mwanya, Papa agahitamo agendeye ku nama twamugiriye."
Yanatangaje ko Mgr Kambanda ari Umusenyeri mwiza w’imfura kandi w’inyangamugayo, bakaba bizeye ko imirimo ahawe azayitunganya neza.
Ibitekerezo ( 2 )
Bano Basenyeri ba Gatolika baba barize cyane muli Universities z’i Roma.Ariko buri gihe nibaza impamvu Abayobozi ba Kiriziya Gatulika batarongora kandi Bible itabibuzanya.Biterwa nuko birengagiza itegeko ry’imana rivuga ko “Niba unaniwe kwifata ugomba kurongora”.Byisomere muli 1 Abakorinto 7:9.Nubwo Gatolika ivuga ngo Petero niwe Paapa wa mbere kandi ataribyo,Bible ivuga ko Petero yali afite umugore. Ndetse YESU yavuye Nyirabukwe wa Petero.Byisomere muli Matayo 8:14.Birababaje kubona Gatorika iririmba ngo "Kiliziya ni imwe itunganye Gatolika",nyamara abapadiri ibihumbi n’ibihumbi ku isi baregwa gusambanya abana n’abagore.Muribuka Abasenyeri 34 bo muli Chili bose baherutse kwegura kubera ubusambanyi.Cyangwa Cardinal George PELL wo muli Australia,Vatican’s number 3,ushinzwe Amafaranga yose yo kwa Paapa.Ashinjwa ubusambanyi n’abantu 50 yabikoreye.Abenshi ni Choir Boys.Utibagiwe na Cardinal Donald WUERL wayoboraga Archdiocese ya Washington DC.Kuki Amadini yose yiyemera,nyamara agakora ibyo imana itubuza?Reba Pastors bamaze amafaranga y’abantu,mu gihe Yesu yasize adusabye "gukorera imana ku buntu" (Matayo 10:8).Biteye isoni !!!
Muvandi, ndumva intego yawe ari ukuducanga.
Uti Petero si we Paapa wa mbere!!! Bigaragara ko utazi Petero cyangwa se ukaba utazi icyo Paapa ari cyo. Menya ko mu nzira y’Imana tujya tugira ibyo twiyemeza mu rwego rwo kurushaho gukora icyo duhamagarirwa.
Niba upanze kwiyiriza ubusa bikarangira uguye mu mutego wo kuta byubahiriza umunsi umwe, bizatuma ureka kongera kugira uwo muhate ngo ni uko uzi uwabinaniwe igihe kimwe, cyangwa ngo ni uko wemerewe kurya? Jya uvoma ku isooko.


text:
Rusizi: Barifuza kuza ku mwanya wa mbere mu kwesa imihigo
Umuyobozi w’akarere ka Rusizi Nzeyimana Oscar aravuga ko akarere ke kifuza kuza mu myanya itatu ya mbere y’uturere tuba twitwaye neza mu kwesa imihigo.Ibi uyu muyobozi yabivuze kuri iki cyumweru tariki ya 22 Mutarama 2012 mu kiganiro yagiranye n’abanyamakuru cyabereye mu karere ka Rusizi.
Umuyobozi w’akarere ka Rusizi Nzeyimana Oscar avuga ko akarere ka Rusizi gafite ibikorwa by’ingenzi byatuma aka karere kabasha kugera ku rwego utundi turere tugeraho mu kwesa imihigo.
Nzeyimana agira ati: “Twifuza na twe ko akarere kacu kaboneka muri turiya turere tuba twabaye dutatu mu kuza imbere mu gikorwa cyo kwesa imihigo maze tugashimirwa by’umwihariko na nyakubahwa perezida wa repubulika. Iyo niyo ntego yacu. Mu by’ukuri ibintu by’ingenzi kugira ngo akarere kabashe kugera kuri iriya ntego mu karere ka Rusizi birahari.â€
Nzeyimana avuga ko akarere ka Rusizi icyo kari kureba ko cyakwitabwaho kugira ngo bazabashe kuza mu myanya itatu ya mbere y’uturere mu kwesa imihigo ni uguhuza ibikorwa.
Akarere ka Rusizi mu mihigo iheruka yabaye mu mwaka wa 2011 kaje ku mwanya wa 16 mu kwesa imihigo mu turere 30 tugize igihugu.Mu igenzura ry’ishyirwa mu bikorwa ry’imihigo y’amezi atandatu kuva Nyakanga 2011 kugeza Ukuboza 2011 mu ntara y’uburengerazuba,akarere ka Rusizi kaje ku mwanya wa kabiri muri iyo ntara.


text:
Rubavu: Minisiteri y’Ibidukikije ibinyujije mu kigo gishinzwe guteza imbere amazi n’amashyamba mu Rwanda (RWFA) kuri uyu wa kane 20 Kamena, yatangije umushinga w’imyaka ine wo gutunganya imisisozi n’umutungo kamere w’amazi mu mugezi wa Sebeya n’ibindi byogogo, aho uteganyijwe ko uzatwara miliyari 22 Rwf.
Umugezi wa Sebeya, uri mu Ntara y’Iburengerazuba, mu karere ka Rubavu, mu minsi yashize wajyaga wuzura bigatera isuri n’imyuzure, ugasenya ibikorwa by’abaturage ukangiza imirima yabo n’ibyari biyiriho, ndetse hari n’abahatakarije ubuzima.
Icyogogo (catchment) cya Sebeya; kigizwe n’umugezi wa Sebeya nyirizina, indi migezi imenamo amazi ndetse n’amabango y’imisozi iwukikije na yo avamo amazi akimena muri iyo migezi imena amazi muri Sebeya.
Uyu mushinga ugamije gusubiranya icyogogo cya Sebeya, hazaterwa amashyamba, kurwanya isuri, hazakorwa amaterasi asanzwe n’ayikora buhorobuhoro, ibikorwa byo kurwanya itemba ry’ubutaka n’isuri ku nkengero z’imigezi hamwe n’ibindi byo kugabanya umuvuduko ukabije w’amazi; ibi byose ariko bikaba bizakorwa hanarebwa ku mibereho y’abaturage kuko bazahabwa akazi muri biriya bikorwa.
Minisitiri w’Ibidukikije, Dr. Vincent Biruta yasabye abaturage ba Rubavu kuzagira ibi bikorwa ibyabo.
Ati: “Ibi bikorwa ni mwe mugomba kubigiramo uruhare ndetse na bimwe mu bizajya bikorwa mujye mubitangaho ibitekerezo, ibintu byose ni mwe muzajya mubyikorera usibye ibikeneye ubuhanga bwihariye, nyuma y’imyaka ine uyu mushinga uzamara tuzaboneraho no kureba icyo uzaba waramariye abaturanye mu mbereho yabo.”
Muri miliyari 22 Frw yashyizwe muri uyu mushinga, izisaga miliyari 15 Rwf ni zo zizasigara mu baturage kubera ibikorwa bitandukanye bazakora bakabihemberwa naho andi ni azishyurwa inzobere zizakenerwa.
Ngabonziza Prime, Umuyobozi Mukuru w’ikigo gishinzwe guteza imbere amazi n’amashyamba mu Rwanda, avuga ko abaturage ari bo bagiye gukora ibikorwa byo kubungabunga umutungo kamere w’amazi ya Sebeya ndetse n’ibindi byogogo kugira ngo bihindure imibereho yabo ndetse banahungukire ubumenyi.
Ati: “Leta yashatse ubushobozi, ibushyira mu maboko y’abaturage, kandi imirimo yose iri mu mbaraga zabo, imirimo yose izakorwa izaba ije gukemura ibibazo abaturage bahura na byo baterwa n’umugezi wa Sebeya, ni yo mpamvu ari bo bazabikora, twifuza ko twagira ubutaka bumeze neza n’amazi meza n’imibereho myiza kandi byishimiwe n’abaturage.”
Abaturage bavuga ko bagiye kuruhuka imihangayiko bagiraga iyo babonaga imvura itangiye kugwa, ndetse kandi ko ugiye kubafasha mu guhindura imibereho yabo kuko bawitezeho akazi.
Manirahari Josue, wo mu murenge wa Kanama, akagari ka Musabike, umudugudu wa Kabingo, aturiye umusozi witwa ‘Rusongati’ umwe mu ivamo amazi ajya mu kagezi kitwa Karambo na ko kakiroha muri Sebeya, avuga ko bahora batewe impumgenge n’iyo Sebeya yuzuye.
Ati: “Iyo imvura yaguye abagiye muri aka ga centre ka Kamuhoza bararayo n’abari ino hakuno bakaharara kuko ntawabasha kuhambuka, kuko akenshi amateme aba yagiye, nk’iyi Karambo iba yujujwe n’amazi menshi aba avuye muri iyi misozi, adutera ubwoba ndetse nzi n’abantu batatu bapfiriyemo.”
Abatuye mu Murenge wa Kanama, ahakorewe umuganda rusange wo gutangiza ibyo bikorwa bavuze ko babyishimiye kuko ngo bigiye kubakiza Ibiza bagiraga ndetse n’uko bagiye kubibonamo akazi hanyuma bakiteza imbere.
Uyu mushinga wo kubungabunga imisozi n’umutungo kamere w’amazi muri Sebeya n’ibindi byogogo watewe inkunga n’igihugu cy’Ubuholandi.
Uzita cyane cyane ku cyogogo cy’umugezi wa Sebeya; ahari imisozi ishora amazi mu migezi iwirohamo n’ahari imisozi ihanamye kandi ihora ihingwa mu duce tw’Uturere twa Rubavu, Nyabihu, Ngororero na Rutsiro.
Emile DUSENGE
UMUSEKE.RW


text:
Inyandiko nyinshi zigaragaza ko iyo umuntu arwaye cyane arembye aribwo akenera indyo irimo intungamubiri zose ndetse zihariye ugereranije niyo asanzwe ari muzima cyangwa arwaye gake atarembye. ibi ngo biterwa nuko iyo aba arwaye arembye imiti aba ariho ndetse n’indwara ubwayo imusaba imbaraga nyinshi cyane kandi izo mbaraga ntahandi ziva uretse mubyo ashobora kurya, ikindi kandi ngo nuko abantu batarya neza uko bikwiye igihe barembye bashobora kumara iminsi myinshi myinshi mubitaro.
Iriburiro
- Indembe zigaburirirwa muri sonde
- Zikenera intungamubiri zihariye kandi nyinshi
- Uburwayi bubatwara imbaraga nyinshi
- Imiti baba bariho ikorana neza no kurya byihariye
- Imiti baba bariho ubwayo ishobora kubangamira ikoreshwa ry’intungamubiri
Umurwayi agaburirwa ate?
- Sonde igaburira umurwayi iva muzuru cg mukanwa ikjya mu gifu inyuramo ibyo kurya bisukika.
- Igikoma
- Potage
- Amata
- Amazi
- Imitobe y’imbuto z’umwimerere
Isuku ku isonga
- Koresha ibyo kurya bitegurirwa murugo
- Koresha amazi n’isabune ukarabe intoki zawe neza mbere yo gutegura ibyokurya.
- Koresha imbuto zogeje mu mazi meza atetse
- Ntasuku ihagije ihari umurwayi yakwandurira izindi ndwara mubitaro
Ikaze mu nzu y’abarwayi b’indembe
Wowe cg mwene wanyu yaba arwaye kandi arembye, umubiri we uba ukeneye intungamubiri zinyongera kuburyo budasanzwe kugira ngo ubashe guhangana na indwara.
Agaburiwe neza neza ntazahazwa n’indwara niyo akize ntarushya kumwondora.
Imirire rero igomba kuba iboneye kandi isubiza ikibazo cy’imirire kigendanye n’indwara ye bwite.
Buri murwayi agira imirire ye yihariye aba akeeneye, gisha inama umuganga ushinzwe imirire umenye neza ibyo ugomba gutegurira umurwayi wawe.
Ingo kimwe na restaurants zimwe na zimwe zishobora guteka ibyo kurya byiza rwose ariko kugira ngo umenye indyo nyayo umurwayi wawe ashobora gufata egera ushinzwe imirire mu ivuriro urimo agufashe kumenya uko umurwayi wawe ashobora kubona ibimutunga akeneye.
Umurwayi agaburirwa ryari?
Iyo umuganga yemeje ko umurwayi yatangira kugira icyo afata.
Ingero zimwe na zimwe zimirire y’abarwayi barembye cyane.
- Potage zikungahaye ku ntungamubiri
- Potage zikorwa uhereye ku ndyo yuzuye
- Uhereye ku mboga zinyuranye
- Wongeramo amavuta, soya, ubunyobwa, amata, ifi, indagara,igi ndetse n’inyama y’umwijima
- Igikoma gikungahajwe
- Igikoma cy’ibinyampeke bivangavanze nticyemewe (gisha inama)
- Igikoma washyiramo amavuta, igi isukari wanagitekesheje amazi y’imboga.
- Imitobe y’umwimerere
- Imitobe y’imbuto izana vitamins ndetse n’imyunyu ngugu abarwayi n’abazima bakenera mugufasha mu mikoreshereze myiza y’imiti cyangwa se ibindi biribwa.
Ngizo imbuto wakuramo umutobe w’umwimerere ushobora kugaburira umurwayi wawe ukamugirira akamaro.
- Imineke
- Ipapayi
- Avoca
- Inanasi
- Ibinyomoro
- Marakuja
- Pome
- N’izindi….
Iyi nkuru yabagejejweho na ARINATWE Richard umunyeshuri wiga ubuganga muri kaminuza y’u RWANDA wemerewe kumpamagara cg ukanyandikira kuri whatsapp +250786533463


text:
I Salem, mu mujyi wa Massachusetts muri Amerika hafunguwe ku mugaragaro urusengero rwo guhimbaza Satani ndetse ngo rwahawe ibyangombwa n’ubuyobozi bw’iki gihugu cyemera uwkishyira ukizana kw’amadini.
Kuri uyu wa Gatanu taliki ya 26 Mata 2019, nibwo uru rusengero rwo guhimbaza Satani rwashyizwe ahagaragara ndetse ngo ruzajya ruberamo imihango yo gushengerera Satani (The Satanic Temple) ndetse rukorerwemo imigenzo y’ubupfumu.
Uru rusengero rwafunguwe I Salem, mu mujyi wa Massachusetts rufite ghunda ikomeye yo kurwanya ihohoterwa rikorerwa abasenga satani ndetse no kurwanya amacakubiri y’amadini muri rusange.
Abayoboke b’uru rusengero babanje kurahira indahiro igiri iti “Ave Satan” cyangwa satani aragahoraho mu rwego rwo kwemererwa kuba abayoboke.
Abayoboke ba satani basenze bambaye amahembe ku mutwe ndetse bafite imisaraba itangaje byatumye benshi bacika ururondogoro.
Uru rusengero rwo guhimbaza Satani rwarahiriye gukora ubukangurambaga bugamije kwamagana ibimenyetso bitandukanye bikoreshwa n’amadini yo muri US.
Abayoboke b’iri torero rya satani basabye ko amategeko 10 y’Imana yanditse ku kirango cy’umujyi wa Arkansas, cya Capitol of Little Rock, bakayasimbuza igishushanyo cy’ikigirwamana cyitwa Baphomet.


text:
Ninjiye mu modoka negama mu ntebe, muri uko kwegama ndasinzira nongeye gukanguka numva umuntu uvuze cyane ngo” “Nyabukeka, nyabuneka Chouffeur hagarara! Twese twarikanze mu guhundukira inyuma yanjye
Nakebutse inyuma ntungurwa no kubona abagenzi bagenzi bacigatiye umubyeyi , mu kureba neza, yari atwite! Twese twari mu modoka twarakangaranye, chouffeur ahita ahagarara, nkabona abandi babyeyi bandi bakusanya ibitenge nkayoberwa ibyo ari byo.
Twese twarasohotse hashize akanya negera abandi bantu bakuru bari aho hafi, nibo bambwiye ko uwo mubyeyi agiye kubyara.
Imodoka twarimo yadusize aho ijyana umubyeyi kwa muganga, tuguma aho….amasaha arakura ntangira kwibaza uko ndi buve aho hantu, ibyo twari duhuriyeho twese.
Hashize nk’ amasaha abiri dutangira kugenda umwe ukwe undi ukwe, nanjye ntangira gutega imodoka zose mbonye, kubw’ amahirwe hari imodoka imwe ya daihatsu yahagaze, niruka nyisanga, nyigezeho
Njyewe-“Mwiriwe Boss!”
Nahuje amaso n’ umugabo ugabye imbaraga, maze aranyikiriza sinamuhisha ndamubwira,
Njyewe-“Chouffe! Ko ndi kujya mu Muyanza, mwakwihangana mukatwara ko imodoka twari turimo…….
Namubwije ukuri dore ko burya iyo uri mu makuba ntawe utabwiza ukuri, ariko kandi burya ni ubutwari kuko iyo uri mu makosa ntawe utabeshya.
Uwo mugabo yahise ambwira,
We-“Nta kibazo ndagutwara ariko nyine nk’ umusore wiyeranje wurire inyuma, urabona ko imyanya yose imbere yuzuye, aho ugiye niho ngiye ndakugezeyo rwose. Ntugire ikibazo ko nsanzwe ntwara imizigo wowe ndagutwara neza nk’ umuntu”
Nuriye vuba imodoka irahaguruka dufata umuhanda, bidatinze twageze aho nifuzaga kugera, ahambujije amahoro nari ngezeyo ndaruhuka.
Navuye mu modoka ngize ngo mbashimire nishyure wa mugabo ahita ambwira,
We-“Oya winyishyura nta mugenzi usiga undi, urabona tutajyaga hamwe se? Nta kibazo rwose!”
Njyewe-“Eeeh! Murakoze cyane Imana ibahe umugisha, reka ngende yenda tuzasubira”
We-“Uuh? Uragiye se? Oya wigenda, niba uri uw’ ino se waretse tugafata agatsitsimuzo? Uri mukuru nawe, nta rugendo rutagira ibyicaro, hano mu ga santeri ni iwacu, njyewe ngemura imyaka i kigali, nshobora kuva ku muryango wa mbere nikopesha nkagera ku muryango wa nyuma, twafatanyije urugendo ngwino tunywe kamwe twururutse akavumbi, erega abantu baruhuka bageze iyo bajya”
Nawe wabyumva, nari nzi ko ndishyura ariko sinishyujwe, ahubwo byabaye ubusabane nakirwa ntabicyekaga, nisanga ahantu hari akabari kagezweho mu rusisiro, bampa agatoki kokeje ndakamira, nkagotomeza agafanta bampa n’ akandi, ngize ngo nsezere,
Chouffeur-“Aaah! Musore! Iwanyu se ni kwa nde ko abantu bose b’ino mbazi?”
Njyewe-“Ni hano hafi ariko ntabwo nkunze kuhaba, njyewe nibera iyooo….za kigali, niho abasore benshi buriya dushakira ubuzima, ubu nitungiwe no gufotora, nibyo bingaburira”
We-“Eeeeh! Ndangira urugo se numve ko naba mpazi sha”
Njyewe-“Ni hano hafi, ku rugo rwa gatatu urenze aga centre, niho Mama yashakiye ava mu mugi”
We-“Uuuh? Ngo ku rugo rwa gatatu urenze agasanteri?”
Njyewe-“Yego niho”
Muri ako kanya yahise atereka icupa yari afite avugana n’ umusore wakoraga aho twari turi, ngize ngo musezere ngende ansaba ko yamperekeza, mbanza kubyanga ariko birangira nemeye turagenda ngikata aho nasiganirwaga kugera, itara ryaka hanze yarikanze! Ako kanya ahita ambaza,
We-“None se? Aha niho uje?”
Njyewe-“Yego, niho, kenshi nahoze nifuza kuhaza, ariko nakwibuka ukuntu bagenzi banjye bambwiraga ko iyo Mama wawe ashatse undi mugabo ibintu biba bihindutse, narazaga nkagarukira aha duhagaze, nkisubirira hariya mu gasanteri, yaba hari uko meze ku mufuka nkoherezaza mama urufaranga, ahubwo se ubu ko mpageze bwije, barankingurira? Umugabo wa mama ntabwo namuhinguka imbere pe!”
Uwo mugabo akibyumva yaratunguwe cyane, anshaho ngenda mukurikiye, nk’ umuntu twari twazanye numvaga ko agiye kumvuganira,
Yarakomanze ngize ngo mubuze bahita bakingura,
Natunguwe cyane no kubona Mama, uwambyaye, uwanyonkeje, kubera urumuri rucye ako kanya ntiyahise amenya ariko wa mubiri umwe, umutima umwe, amaraso amwe, agahinda n’ ibyishimo twasangiye antwite, byaranze mvuga cyane…
Njyewe-“Mama! Ni njyewe Ryan! Ndaje, waranyibagiwe? ni njyewe imfura yawe!”
Byabaye ibindi aho hantu, Mama arampobera…wa muturanyi nako….namenye ko ari we we Mama yashatse.
Yarampobeye nawe ambwira ko yari yarambuze ibyo ntashoboraga kumva muri ako kanya
We-“Ni wowe Ryan?”
Njyewe-“Ni njyewe rwose”
We-“Yewee? Ni wowe bahoraga bambwira? Watewe niki kutureka, ukanga kwisanga iwanyu?”
Njyewe-“Mumbabarire, ntabwo namenye ko hari abantu hakaba n’ abandi, impuhwe wangiriye ukantwara, biragoye kukubwira iyo mpamvu gusa ariko nari narabwiwe ko utarakubyaye atakwitwa So cyangwa ngo akwite umwana, yewe mbonye isomo ni ukuri kose”
Uwo mugabo yongeye kumpobera maze twinjira mu nzu mpabwa ikicaro, maze arambwira ati,.
We-“Nitwa Eric, ninjye washatse Mama wawe, ubwo twamenyanaga yambwiye ko yari afite umugabo ariko imyaka ikaba ibaye myinshi, nakundaga kumuba hafi utabizi, nkamubwira ko nubwo Papa wawe yagiye atamutwaye ubwuzu n’ uburanga,
Twamenyanye muba ku muhima wa wundi witwaga uw’ impyisi, muzana aha ngo duhunge ingorane natewe n’ amahitamo yanjye, ubu turatuje turatunganiwe, wisange iwanyu uri imfura mu muryango”
Njyewe-“Oooh! Murakoze cyane Papa, rwose nanjye ndishimye cyane, mbonye neza ko nabeshywe, nari nzi ko umunsi nzaguhinguka imbere uzamenesha none dore ni wowe wamvanye ku nzira”
Mama-“Yoooh? Ese?”
Njyewe-“Mama! Nari ndaye ku nzira da, Imodoka twajemo umubyeyi abagize atya abagiye ku gise…..”
Mama-“Yooooh! “
Njyewe-“Ubwo twahise tuvamo imodoka imujyana kwa muganga natwe dusigara twirwanaho, niho Papa yansanze ampa lifuti”
Mama-“Nuko nuko, ako kana disi kazitwe Kanyarugendo, yewe, ndumva wahabye, reka nkuzanire ibiryo urye uhage, bakuzanire n’ akabyeri usome, reka mbyutse na barumuna bawe baze bagusuhuze”
Nakiwe neza ndishima, byasaga n’ umunsi mukuru, namenye neza icyambungagamo kigatuma mfata umwanzuro wo gusiganirwa nsanga umuryango.
Banteguriye icyumba ndaryama ndaruhuka, mu gitondo nakangutse izuba ryakambye, mfata telephone ngo mpamagare Sabine ariko ntiyacamo.
Uwo munsi twiriwe tuganira birumvikana, barumuna banjye bakaza kunganiriza ariko Sabine nkomeza kumubura kuri telephone, amasaha yirutse nkayo mu kwa mbere, ku gicamunsi nafashe agakoni njyana na Mama twenyine, ajya kuntembereza mu mirima,
Dutembera…..
Mama-“Yewe ga Ryan? Watinze kutugeraho rwose, nahoraga nkubwira ko nuza uzisanga ariko ntubyemere, ntiwabyiboneye se?”
Njyewe-“Mama! Ntakubeshye byo nishimye, ese buriya mwamenyaniye hehe ko….”
Mama-“Reka twicare hano nkubwire, Ahwiiiii!”
Twicaye mu gacaca maze atangira kumbwira nanjye ntera itama inkingi ngo hatagira na kimwe kinshika,
Mama-“Ryan! Najyaga nkumbura kuganira nawe, nanjyaga numva nshaka kukuganiriza kuri telephone ariko nkizera ko rimwe uzaza, Eric nako ujye umwita Papa wawe rwose, twamenyanye tukiba ku muhima ubwo nacuruzaga imbuto, yazaga kundeba kenshi tukaganira ariko nkamubuza kuza mu rugo, numvaga nta gahunda yindi mufitiye,
Igihe cyarageze uko agenda amba hafi ntangira kumwiyumvamo ndetse ambwira ko yifuza ko tubana ndabyemera, mu kunyereka mukuru we wenyine agira ati ntibishoboka, ati ugashaka umugore ukuruta ufite n’ abandi bana….n’ izindi mpamvu nyinshi zitari ngombwa kukubwira”
Njyewe-“Mukuru we?”
Mama-“Yiii! Buriya uko wamubonye afite mukuru we, ni umusaza ufite amafaranga menshi, ngo yayakoreye cyera akanika kugeza ubwo agize igaraje rye, arakize nyine ubyumve”
Njyewe-“Ngo igaraje?”
Mama-“Yiiii! Uwo mukuru we rero niwe wamushakiye uruhushya rwo gutwara imodoka ndetse anamuha iriya modoka ngo yirwaneho, nyuma yo kumunyereka barashwanye cyane, ari nayo mpamvu twaje kwibera ino kure”
Njyewe-“Eeeh? None se yabaa…”
Mama-“Witangara Ryan! Narahiriwe, Eric nako Papa wanyu anyitaho, ampa amafaranga ngahingisha aha hose ureba, tukagura imyaka abandi bejeje n’ iyacu akayitwara I Kigali, mbega barumuna bawe bariga neza, nta kintu tubaye”
Njyewe-“None se Mama! Uwo mukuru wa Papa yitwa nde?”
Mama-“Numva avuga ngo yitwa nde maama….? Eeh! Ndabyibutse yitwa Ntwari”
Nahamije ntashidikanya ko ari we nkuko nari nabicyetse, Mama yaratunguye atangira kumbaza cyane niba naba muzi, sinatinya kumuhamiriza ukuri,
Njyewe-“Mama! Uwo musaza ndamuzi, iwe niho nkodesha, niho mba kandi……”
Mama-“Ayiweee! Ibi niki mwo kabyara mwe?”
Namubwiye byose nk’ umubyeyi, nahinduwe no kubona ahindutse muri we, ubwoba buramutaha, gusa nkomeza kumuhumuriza, aho twahavuye mu kabwibwi asiganirwa gutaha, yaruhutse ku mugoroba tumaze kurya, abana bagiye kuryama, nibwo yabibiye Papa, aratangara cyane, banyihanangiriza kuzaryumaho, nagize ngo nsobanure nanabasobanuze ariko bansaba bakomeje ndatuza ndumvira.
Nagiye kuryama nkomeza kubitekerezaho ariko mbura icyerekezo, nongeye guhamagara nimero ya Sabine ariko ikomeza kwanga, ntangira guhangayika.
Mu gitondo nagombaga gusubira mu mugi, nagombaga kujyana na Eri…nako na Papa, narabyutse nditunganya, Mama aratugaburira ngo tufate urugendo tugize icyo dushyira mu nda, dufata umuhanda ngaruka ku rupagaso.
Twaje tuganira byinshi gusa ibyerekeye Ntwari turabisimbuka kuko tri kumwe na Kigingi we, bitinze twageze I Kigali ndamusezera mfata inzira yanjye.
Nanyuze ku kazi ngo nsuhuze Cedro ndetse namubaze icyo yampamagariye igitaraganya ariko nkigerayo nasanze hakinze kuri ayo manywa ndikanga.
Nagize ngo mpamagare numva nta mafaranga mfite muri telephone, manuka gato ngo nyagure ngera ku mutaka, mu gihe nari ndi kwaka telephone ngo nandikemo nimero, ako kanya numvise umuntu unkubise urushyi mu mugongo ngwira umusore wacuruzaga, mpindukirana umujinya ingumi ndazifunga …………………………………
Ntuzacikwe na Episode ya 14 y’ inkuru ndende Sabine ejo mu gitondo


text:
08/02/2017, yanditswe na Emmanuel Senga
U Rwanda rwabaye icyitegererezo cy’amahanga mu iterambere, ubu rufite “drones” zitwara amaraso, mu myaka itatu abana bose n’abarimu b’u Rwanda bazasezerera amakaye, amakaramu, ingwa, ikibaho bakoreshe mudasobwa gusa, mu mwaka wa 2030 buri Munyarwanda azaba afite amashanyarazi na robine ku rugo rwe…ibi byose ni byiza. Iyaba koko byashobokaga ntibibe inzozi gusa. Ariko se imyiteguro y’izi mpinduka igeze he, ko tubona ahubwo ubusumbane mu banyarwanda bugenda butera intambwe yihuta. Muri ubwo busumbane bugaragara, hari ubugaragara kurusha ubundi, kuko bwanditse mu itegeko. Ubwo busumbane ni ubwo tubona mu mishahara iri mu Rwanda. Usanga abanyarwanda batita kwitegereza iri sumbana, kuko bashyizwemo ko umutegetsi, umukozi wa Leta ukomeye nta we umurebuza, ahubwo agomba gutinywa gusa. Ibi byanteye amatsiko.
Mu kiganiro Ambasaderi Mukankusi Charlotte aherutse gutanga kuri Radiyo Itahuka (mushobora gusanga hepfo muri uyu mwandiko), ubwo yaganiraga na Jean Paul Turayishimye, hari aho yageze atwarwa n’amarira n’ikiniga ubwo yibukaga intera iri mu mishahara, hagati y’abitwa abakozi b'”ikirenga” n’abakozi basanzwe barimo n’abayobozi. Yibukije ko ubwo mu nzego zifata ibyemezo barimo kunuganuga ko bashaka kwiyongeza imishahara, babimubwira we akabitera utwatsi, ahubwo agashaka ko ayo bashoboraga kumwongeza ari Umunyamabanga Mukuru, bayagabanya abadiregiteri 3 yari afite, kuko n’ubusanzwe yakubaga inshuro eshatu umudiregiteri umwe, kandi ari we ubazwa gukora akazi kenshi. Kuba yarabyanze ngo byarakaje benshi bumvise ko ababujije kongera kwirira. Aba bose baba bararikiye kwigwizaho ibyiza by’igihugu, batitaye ku bandi, bahora bararikiye kongezwa, kabone nubwo igihugu cyafatwa bugwate kubera imyenda . Aba ni ba “ntibindeba”, nta cyo abandi bababwiye, kuko umuco wo kwikunda cyane wahawe intebe mu Rwanda.
Maze kumva iki kiganiro byanteye amatsiko nshaka kumenya uko imishahara y’abayobozi bakuru mu nzego z’ubuyobozi ihagaze, ariko ibyo nabonye biteye agahinda. Iyo umuntu abonye iyo mishahara igenerwa abakozi bakuru, n’ibindi by’inyongera babateganyiriza birimo imodoka, itumanaho n’ibindi, wibaza niba abagena bene iriya mishahara baba bazi igihugu barimo. Ntawatekereza ko ari imishahara bahabwa buri kwezi, kandi igateganywa mu gihugu gikennye kurusha ibindi ku isi nk’u Rwanda.
Gusa igishimishije ni uko aho ubukungu bugana muri iki gihe mu gihugu cy’u Rwanda bizatuma imishahara nk’iriya y’ikirenga isubirwamo, cyangwa abayihembwaga bakirukanwa. Nta mahitamo yandi igihugu gifite, kuko ingengo y’imari, umunzani w’ubuhahirane, umusaruro mbumbe w’igihugu, kimwe n’umusaruro wa buri muturage, aho kwiyongera bigenda bigabanuka uko umwaka ushira undi ugataha.
Kugira ngo ibintu bibe byapfa gusa nk’aho byasindagizwa, hagomba ingamba zitajenjetse, zigafatwa n’abayobozi bakuru kandi zigahera ku kugabanya imishahara, kubera ko ingaruka nkuru y’iri sumbana ry’imishahara ari ugucukura icyobo kidashobora gusibangana hagati y’abahembwa n’ababaherekeza. Inkurikizi y’ibi yindi ni uko usanga ubukungu bwikubiwe n’agatsiko k’abantu bake, abandi barahindutse abagaragu cyangwa abapagasi mu gihugu cyabo. Inkurikizi ya ruheraheza y’iyi migirire ni uko byatinda byatebuka biba bitegura imyivumbagatanyo y’abaturage. Kandi rero ni mu gihe, kuko igihugu giteye gitya kiba kidashobora guha akazi abana bacyo, bityo abize bagasohokera kuba abashomeri, bakagwiza umurongo w’abarakare usanzwe ari muremure, kuko urimo abarimu, abasirikari, abanyamyuga… Ibi bikagira n’izindi nzitizi ku bukungu, kubera ko abaturage baba badafite ubushobozi bwo kugura/guhaha, bityo abacuruzi n’abandi ba Rwiyemezamirimo bakabura icyo bakora. Iyo bigenze bityo Leta irahahombera, kubera ko iba itinjiza amahoro y’amoko yose, iba idashobora kugira ibyo yohereza hanze kandi yo igomba byanze bikunze kugira ibyo itumiza, kandi mu madovize, aba ari ingume. Nimutekereze rero igikurikira: ni ukubona Leta ku izina nta cyo imariye abaturage bayo. Ese u Rwanda rwaba ari ho rugana koko? Igisubizo ni yego, kabone n’iyo rwirirwa rushaka abarushyira ku rutonde ngo rw’icyitegererezo cy’iterambere, cyo kutarya ruswa, cy’ubukungu bwiyongera n’ibindi, ariko wajya kureba uko abaturage bameze ukabona bose barishwe n’inzara idashira, abenshi barazingamye, baririra mu myotsi, barabuze amafaranga y’ubwishingizi bwo kwa muganga n’ibindi n’ibindi, ukibaza uti ese iryo terambere ryibera i Kigali gusa? Kandi na ho…
Kugira ngo twumve akandare kagwiriye u Rwanda reka tubirebere mu mishahara yashyizwe ahagaragara na Minisiteri y’abakozi ba Leta, uko yasohotse mu igazeti ya Leta N0 Special of 01/03/2013 ” Iteka rya Minisitiri w’Intebe N0 92/03 ryo kuwa 01/03/2013 rihindura kandi ryuzuza Iteka rya Minisitiri w’Intebe N0 53/03 ryo kuwa 14/07/2012 rishyiraho imishahara n’ibindi bigenerwa abakozi bo mu butegetsi bwite bwa Leta, maze tugire icyo tubivugaho. Birumvikana ko ntaribuze gufata buri mushahara wa buri mukozi, reka ngende mfata umuntu ufite umwanya w’Umunyamabanga Mukuru (inyito y’uyu muntu igenda ihinduka, ariko n’iyo ihindutse ni we mukozi uri hejuru y’abandi bose). Ndafata ibigo bya Leta bikomeye, maze aba ari we tugaragariza umushahara. Ikindi turatanga umushahara w’imbumbe gusa. Nabwo ntibyashoboka ko mbashyiriraho umushahara w’Umunyamabanga Mukuru wa buri Kigo, buri Minisiteri, izo ngaragaza ni nkeya cyane, ugereranyije n’ubwinshi bw’ibigo biri mu Rwanda. Ikindi umuntu yakongeraho ni uko buri Kigo gifite nibura abakozi bagera kuri 30 bari hagati y’Umunyamabanga Mukuru n’umukozi wenda kuba ari hasi uhembwa agera ku 400,000 (ku buryo bw’impuzandengo/moyenne/average). Nimutekereze ayo mafaranga. Aha nibutse ko ntashyizemo imishahara iteye ubwoba ya Perezida wa Repubulika, iy’abaminisitiri, iy’Umuvunyi, iya ba Perezida b’Inteko, uw’Urukiko rw’Ikirenga na ba Visi-Perezida barwo, iy’Abadepite, iy’abasenateri, iy’abasirikari bakuru tuzi umubare wabo, uw’ababungirije…Sinzi niba hari umuntu wabitekereza ngo abyumve. Birenze ukwemera. Imishahara nk’iyi sinzi niba hari ikindi gihugu mu bikennye tuzi cyari cyayigira.
Nimwihere amaso, kandi ababishoboye muzarebe iyi gazeti ya Leta numero special, maze mwishirire amatsiko.
- Presirep Director of Cabinet in Office of the President 2,304,540
- RwandaDevelopment Board Chief Executive Officer 2, 656,658
- Office of the Ombudsman Permanent Secretary 1.828,988
- National Unity and Reconciliation Commission Executive Secretary 2,011, 950
- National Electoral Commission Ex. Secretary 2,011.050
- Rwanda Utility Regulation Agency Director General 2,011.950
- Rwanda National Post Corporation DG 1, 613,167
- Senate Clerk 1,613,167
- Chamber of Deputies Deputy 1,613,167
- Office of Auditor General Auditor General 2, 855,286
- Public Service Commission Exec. Secretary 2,011.950
- Prime Minister’s Office Director of Cabinet 2,213, 400
- Office of the Government Spokesperson Head of OGS 2,011,950
- National Children Commission Ex, Secretary 1,330,080
- Gender Monitoring Observatory Exec. Secretary 1,330,080
- National Women Council Exec. Secretary 1,330,080
- Media High Council Exec. Secretary 1,330,080
- Supreme Court Exec. Secretary 1,613,167
- Ministry of Defense Permanent Secretary 1,613,167
- Military Medical Insurance Director General 1,828,988
Umwanzuro
Hazakorwa iki? Mu by’ukuri ntibyoroshye kumenya icyakorwa, kuko abategetsi b’u Rwanda bakunda kwirarira. Ariko rero aho ibintu bigeze biragaragara ko udashobora kwirarira gusa, ngo bicire aho. Ukuri kuba kuzatinda kukajya hanze, cyane cyane iyo amasanduku ya Leta agenda ahungabana. Aho abo bategetsi bakuraga bagira ngo bahume mu maso abagomba kogeza ingoma, kuko birazwi hose ko ingoma z’igitugu zitoranya mu baturage abo zitonesha, zikabaha nk’iyo mishahara y’ikirenga, na bo bagahinduka abagaragu n’abaja badashobora kuba bavugira abaturage, kugira ngo batabura izo ndonke, abaturage bo bagapfa bagapfuka, bakazahara, bagafungwa bagaterwa ubwoba, igitugu kigasugira kigasagamba; aho abo bategetsi bakuraga haragenda hakama gahoro gahoro: ngizo imfashanyo zagabanutse, ngubwo ubusahuzi bwo muri Congo na bwo bwagabanutse, nguwo umusaruro w’imbere wakendereye, ibi byose bizatuma ya masanduku bakoragamo ubutaretsa asigara ahubangana. Icyo gihe rero nk’uko bigenda hose, gahoro gahoro abaturage bagenda bahumuka kugeza ubwo bagira batya bagakora imyigaragambyo ya kirimbuzi, bagasezerera igitugu n’imbaraga zabo. Ikibabaje ni uko ba nyir’igitugu nta masomo bajya bavana ku bibera ahandi. Byose bikorwa nk’aho ibyabaye mu bihugu nka Tuniziya, Burkina Faso. kera kuri Amin Dada, Bokassa, Mobutu Sese Seko n’abandi, bitazaba mu Rwanda. Ibi ni ukwiyibagiza amateka umuntu abishaka, nka cya kinyoni gihisha umutwe mu mucanga ngo ubwo cvo kitareba nta wukibona. Ni yo mpamvu kuri uru rwego rw’imishahara, igihugu ubwacyo nticyakomeza kugendera kuri ubu busumbane, kuko bugihombya kandi bukavangura abenegihugu, ku buryo byatinda byatebuka, biba bigaragara ko bijyana habi. Igihe cyari iki, Leta n’abategetsi bagatangira gushyira mu bikorwa ibifitiye abaturage akamaro, ibibateranya bitabafitiye akamaro bikigizwa ku ruhande. Abayobozi nibatangirire ku mishahara yabo bayigabanye, na ho ubundi urubyiruko ruri hanze aha rurebana inzara, mbona rutazakomeza kwihangana, kuko amatwi yuje inzara ntiyumva. Ntawe uzabatangira inzara imaze kubarembya. Nyamara ibi byakumirwa abategetsi baretse kwireba bonyine, bakareba n’abandi banyarwanda. Umupira uri mu kibuga cyabo.


text:
>> Diyosezi
>> Umwepiskopi
UMURYANGO MWIZA, ISHURI RY'UKWEMERA, INKINGI Y'AMAJYAMBERE
UMURYANGO MWIZA, ISHURI RY’UKWEMERA, INKINGI Y’AMAJYAMBERE
“Umuryango mwiza, ishuri ry’ukwemera, inking y’amajyambere”: Iyi ni intego izayobora umwaka mushya w’ikenurabushyo muri Diyosezi Gatolika ya Byumba.
Kuri uyu wa gatandatu, taliki ya 13 Nzeri 2014, ku kicaro gikuru cya Diyosezi Gatolika ya Byumba habereye umuhango wo gusoza umwaka w’ikenurabushyo wa 2013-2014, no gutangiza umwaka w’ikenurabushyo mushya wa 2014-2015.
Muri ibyo birori byayobowe na Nyiricyubahiro Musenyeri Serevilien NZAKAMWITA, Umushumba wa Diyosezi Gatolika ya Byumba, hari hatumiwemo abasaseridoti bose ba Diyosezi, abihayimana n’abakristu bahagarariye abandi muri buri Paruwasi 18 zigize Diyosezi Gatolika ya Byumba.
Ibirori byabimburiwe n’inama yahuje abari batumiwe bose, hakurikiraho Igitambo cy’Ukarisitiya noneho bisozwa no gusangira mu byishimo.
Inama yatangiye 09h30’, itangizwa n’Umushumba wa Diyosezi Gatolika ya Byumba, aragiza abitabiriye Imana bose mu isengesho ritangira. Yakomeje agaragaza ibyaranze umwaka w’ikenurabushyo urangiye, yibanda cyane cyane ku Masakaramentu yahimbajwe ari yo: Ubusaseridoti, Ugokomezwa, Batisimu, Ukaristiya, Ugushyingirwa, …Yagarutse kandi no ku mirimo itandukanye yakozwe umwaka wose; yose yerekekeza ku Kwigisha, Gutagatifuza no Guhanura. Umushumba wa Diyosezi Gatolika ya Byumba yashimangiye ko no mu mwaka w’ikenurabusho mushya utangiye, ibi bizakomeza gukorwa, ababikorara bakazirikana ko bagomba kubikora bayobowe na Roho Mutagatifu.
Umushumba wa Diyosezi Gatolika yatangarije abitabiriye ibirori ibikoresho bizifashishwa muri mwaka mushya w’Ikenurabushyo utangiye aribyo:
- Ijambo ry’Imana;
- “Compendium de la Doctrine sociale de l’Eglise”: Igitabo gikubiyemo amabwiriza y’uko Kiliziya ibona imibereho y’abantu muri iki gihe.
- Inyandiko ya Papa Fransisko ivuga ibishimo tugomba guterwa no kwamamaza Inkuru Nziza ya Yezu Kristu( Exhortation apostolique : Gaudium Evangelii);
- Ingendanyi mu gucunga Umutungo, abantu n’imari (Manuel de procedure)
Nyuma y’iri jambo rya Nyiricyubahiro Musenyeri Umushumba wa Diyosezi ya Byumba ryo guha ikaze abatumirwa, yahaye ijambo Musenyeri Alfred RUTAGENGWA, Igisonga cya Musenyeri wa Diyosezi Gatolika ya Byumba.
Musenyeri Alfred mu ijambo rye yibanze cyane kuri kiriya gitabo cya “Manuel de procédure”, asobanura ko gikubiyemo amabwiriza ku bijyanye n’imicungire y’abantu (abakozi),ibintu(imitungo itimukanwa) n’imari(amafaranga). Ifasha kandi mu guteganya ibikorwa (planification); mu gushyira mu ngiro ibyo bikorwa; mu guhuza ibyo bikorwa ndetse mu igenzura ry’ibyakozwe. Iki gitabo rero, kubera agaciro ntagereranwa gifite, Mgr Alfred yasabye ko kigomba kugenderwaho muri Diyosezi yose, haba muri za Paruwasi n’ibigo byegamiye kuri Diyosezi byose.
Umushumba wa Diyosezi we yifuje ko iki gitabo cyatuburwa, kikagera hose, kigatungwa na benshi, ndetse byashoboka kigakurwa mu rurimi rw’Igifaransa cyanditsemo kigashyirwa mu Kinyarwanda. Ariko ashimangira ko ikigamije ari ugucunga umutungo ku buryo bunogeye Imana n’abantu.
Mgr Alfred yavuze muri make ibyaranze umwaka w’ikenurabushyo urangiye, wari ufite intego igira iti:” Tumurikiwe n’ukwemera, twiyubakire Kiliziya yacu”. Muri Diyosezi Gatolika ya Byumba, uyu mwaka waranzwe n’ibikorwa binyuranye harimo:
- - Ubwigishwa;
- - Ibikorwa byo kwiyubakira Kiliziya byakozwe n’abakristu;
- - Amahugurwa;
- - Guharanira amahoro n’amajyambere;
- - Urugendo nyobokomana rwakorewe i Kibeho;
- - Ibikorwa byo guteganyiriza abasaseridoti ( habonetse 6 219 785 Frws Rw);
- - Gutegura no guhimbaza umunsi w’abalayiki;
- - Gutegura no guhimbaza umunsi w’abarwayi;
- - Etc.
Uyu mwaka mushya w’ikenurabushyo wa 2014-2015, ufite intego igira iti:” Umuryango mwiza, ishuri ry’ukwemera n’inkingi y’amajyambere”. Ibikorwa byose by’ikenurabushyo bizibanda ku muryango; ni ukuvuga:
- - Abana;
- - Urubyiruko;
- - Ingo;
- - Imfubyi;
- - Abapfakazi n’incike.
Ingingo nyamukuru zizayobora uyu mwaka wose ni izi zikurikira:
- a) Kushyiraho inzego z’ikenurabushyo zishamikiye ku muryango, kuva kuva ku rwego rw’uryango-remezo kugeza ku rwego rwa Diyosezi;
- b) Amahugurwa ku nzego zose, ku bibazo byugarije umuryango-nyarwanda, ku itegeko ry’umuryango, uburezi n’uburere, indangagaciro n’ibindi.
- c) Iterambere ry’umuryango;
- d) Ingendo nyoboka-Mana;
- e) Kunoza ubwigishwa;
- f) Gushyira ku murongo ubukarani bw’amaparuwasi;
- g) Kwitabira isanduku rusange ya Diyosezi;
- h) Guha imbaraga inzego zishinzwe icungamutungo.
Inama irangiye hakurikiyeho Igitambo cya Missa. Ari amasomo matagatifu ndetse n’inyigisho byose byaganishaga ku mmuryango. Abaririmbyi baahimbaje igitambo cya Missa bari baturutse muri Paruwasi ya Ngarama. Amaparuwasi ndetse na Komisiyo zose zikorera muri Diyosezi gatolika ya Byumba zahawe urumuri, ikimenyetso cya Yezu Kristu, we rumuri rw’amahanga, uru rumuri rukazamurikira abakristu bose muri uyu mwaka mushya w’ikenurabushyo utangiye.
Padiri Viateur SAFARI
Byanditswe : 2015-09-17 18:51:30
Uwabitangaje : Diocese Byumba


text:
>> Amashusho
- ISHURI BUREHE TVET RIRAKATAJE MU KWIGISHA UBUMENYINGIRO
- Umusaserdoti asabwa kwigisha igihe cyose impuhwe z’Imana
- DOYENNÉ YA NYAGATARE YIZIHIJE INSANGANYAMATSIKO Y’UMWAKA W’IKENURABUSHYO 2018/2019
- LA PAROISSE DE GITUZA TEMOIGNE DES FRUITS DU PROJET MIKAN
- DIYOSEZI GATOLIKA YA BYUMBA MU BIRORI BY’UMUNSI MUKURU W’ABALAYIKI I NYAGAHANGA KU WA 30/06/2019
- UBURYO BWA KAMERE BWO GUTEGANYA IMBYARO NI IKI?
- DIYOSEZI GATOLIKA YA BYUMBA IKOMEJE GUSHYIRA IMBARAGA MURI GAHUNDA YO GUTEGANYA IMBYARO KU BURYO BWA KAMERE
- Inyigisho ya 1 yo ku munsi w'Isakaramentu Ritagatifu, C
- FORUM Y’ABAGENI BA KRISTU MURI PARUWASI YA NYINAWIMANA
- DIYOSEZI YA BYUMBA MU BIRORI BYO GUHIMBAZA NO GUSOZA ICYUMWERU CY’UBUREZI GATOLIKA BUREHE KU WA 14/06/2019
- IHURIRO RY’ABAGENI BA KRISTU MURI DIOSEZI GATOLIKA YA BYUMBA 08/06/2019
- TUMENYE AMATEKA Y'ISHURI SANCTA MARIA KARAMBO
- Inyigisho ya 1 yo kuri Asensiyo, icyumweru cya 7 cya Pasika, C
- Groupe Scolaire Notre Dame du Bon Conseil yizihije umunsi mukuru ngarukamwaka w'ishuri
- ISHURI SANCTA MARIYA KARAMBO RIBAYE UBUKOMBE: ISABUKURU Y’IMYAKA 10 RISHINZWE
- Inyigisho ya 1 yo ku cyumweru, icyumweru cya 6 cya Pasika, C
- Inyigisho ya 1 yo ku cyumweru, icyumweru cya 5 cya Pasika, C
- Inyigisho ya 1 yo ku cyumweru, icyumweru cya 4 cya Pasika, C
- Inyigisho ya 1 yo ku cyumweru, icyumweru cya 3 cya Pasika, C
- Inyigisho ya 1 yo ku cyumweru, icyumweru cya 3 cya Pasika, C
- Inyigisho ya 1 yo ku cyumweru, icyumweru cya 2 cya Pasika, C
- Inyigisho ya 1 yo kuri Pasika, ABC
- Inyigisho ya 1 yo kuri Mashami, C
- Inyigisho ya 1 yo ku cyumweru, icyumweru cya 5 cy'Igisibo, C
- Inyigisho ya 1 yo ku cyumweru, icyumweru cya 4 cy'Igisibo, C
- Inyigisho ya 1 yo ku cyumweru, icyumweru cya 3 cy'Igisibo, C
- Inyigisho ya 1 yo ku cyumweru, icyumweru cya 2 cy'Igisibo, C
- UMURYANGO W’ABABIKIRA B’ABAKENE BA MUTAGATIFU KLARA WAGEZE MURI DIYOSEZI YA BYUMBA
- Inyigisho ya 1 yo ku cyumweru, icyumweru cya 1 cy'Igisibo, C
- Inyigisho ya 1 yo ku cyumweru, icyumweru cya 8 Gisanzwe, C
- Inyigisho ya 1 yo ku cyumweru, icyumweru cya 7 Gisanzwe, C
- Inyigisho ya 1 yo ku cyumweru, icyumweru cya 6 Gisanzwe, C
- Inyigisho ya 3 yo ku cyumweru, icyumweru cya 5 Gisanzwe, C
- Inyigisho ya 2 yo ku cyumweru, icyumweru cya 5 Gisanzwe, C
- Inyigisho ya 2 yo ku cyumweru, icyumweru cya 4 Gisanzwe, C
- Inyigisho ya 2 yo ku cyumweru, icyumweru cya 3 Gisanzwe, C
- Inyigisho ya 2 yo ku cyumweru, icyumweru cya 2 Gisanzwe, C
- Inyigisho ya 1 yo kuwa Batisimu ya Nyagasani, C
- DIYOSEZI GATOLIKA YA BYUMBA YIZIHIJE UMUNSI W’UMURYANGO MUTAGATIFU I NYARUREMA KU WA 30/12/2018
- Homélie du Nonce Apostolique, Archevêque Andrzej Jozwowicz, à l’occasion de la Fête de la Ste. Famille au Diocèse de Byumba - Nyarurema, le 30 décembre 2018.
- Inyigisho ya 1 yo ku munsi Mukuru w'Urugo Rutagatifu, icyumweru cya 1 cya Noheli, C
- Inyigisho ya 1 yo kuwa 25 Ukuboza ku manywa, ABC
- Inyigisho ya 1 yo ku cyumweru, icyumweru cya 4 cy'Adiventi, C
- Inyigisho ya 1 yo ku cyumweru, icyumweru cya 3 cy'Adiventi, C
- Inyigisho ya 1 yo ku cyumweru, icyumweru cya 2 cy'Adiventi, C
- Inyigisho ya 1 yo ku cyumweru, icyumweru cya 1 cy'Adiventi, C
- Inyigisho ya 1 yo kuwa Kristu Umwami, B
- IBARUWA YA GISHUMBA ITANGIZA UMWAKA W'IKENURABUSHYO 2018-2019
- IBARUWA YA GISHUMBA ITANGIZA UMWAKA W'IKENURABUSHYO 2018-2019
- UMUHANGO WO GUTANGIZA UMWAKA W'IKENURABUSHYO 2018-2019 MURI DIYOSEZI YA BYUMBA


text:
Ubuyobozi buvuga hamaze gufatwa abagabo 140 bakekwaho gutera izo nda mu gihe n’abandi bagishakishwa.
Byatangajwe kuri uyu wa kane mu Murenge wa Ngarama Akarere ka Gatsibo, ubwo hizihizwaga umunsi mukuru w’umuryango usanzwe wizihizwa tariki 15 Gicurasi buri mwaka, ariko uyu mwaka u Rwanda rukaba rwarahisemo kuwizihiza tariki 23 Gicurasi.
Umuyobozi w’Akarere ka Gatsibo Gasana Richard yavuze ko uyu munsi mukuru w’umuryango uje ukurikira ubukangurambaga bwari bumaze icyumweru bukorwa muri aka karere, aho bibanze mu kurengera abana b’abakobwa bahohoterwa.
Gasana yavuze ko umubare w’abakobwa batewe inda bakiri bato mu mezi asaga icumi ashize uteye inkeke.
Yagize ati “Ni umubare munini cyane udutera kwibaza, ubwoba bwinshi no gukora cyane. Dufatanyije n’urwego rw’ubugenzacyaha ndetse n’izindi nzego z’umutekano twatangiye kugenda dushyikiriza ubutabera abagabo babigizemo uruhare. Uyu munsi abagera ku 140 tumaze kubashyikiriza ubutabera.”
Yakomeje avuga ko Akarere kazaruhuka nibura abo bagabo bose bashyikirijwe ubutabera.
Akarere kashyizeho gahunda yo kuganiriza abana batewe inda kugira ngo biyakire ndetse kanashyiraho gahunda yo kubasubiza mu ishuri ku bacikirije amashuri, mu gihe abadasubiye mu ishuri bagira uburyo bafashwa mu rwego rwo gutuma babona uburyo batunga abana babo.
Umuryango, imbogamizi mu gufata abateye inda abangavu
Umuyobozi w’Akarere ka Gatsibo Gasana Richard yavuze ko umuryango ukiri imbogamizi mu gufata abagabo bateye inda aba bana kuko ugihishira aba bagabo ahandi ugasanga barumvikanye bagahabwa udufaranga duke ubundi bakicecekera.
Ati “Turacyafite ikibazo cy’ababyeyi ndetse n’imwe mu miryango ihishira icyaha cyo gutera abana babo inda, iyo batanabihishiriye bumva ko ntacyo bitwaye.”
Yakomeje asaba abaturage kugirana ubufatanye n’inzego z’umutekano hagafatwa abagabo bangiza aba bana.
Minisitiri w’iterambere ry’umuryango, Solina Nyirahabimana yasabye ubuyobozi bw’Akarere kongera imbaraga mu gufata abateye inda abo bana.
Yabasabye kongera imbaraga mu kwigisha umuryango hifashishijwe inshuti z’umuryango, umugoroba w’ababyeyi, inteko rusange z’abaturage n’ibindi byinshi bituma umuryango urushaho kubana neza.
Ingabire Patrick utuye mu Murenge wa Ngarama akagari ka Karambi yabwiye IGIHE ko ubukene buri mu bituma imiryango imwe n’imwe ihishira abatera inda abangavu.
Ati “ Hari igihe umwana wawe bamara kumutera inda uwayimuteye agafatirana umuryango w’iwabo w’uwo mwana bitewe n’ubukene uba ufite akawuha amafaranga make akabasaba guceceka, bwa bukene baba bafite bugatuma bayemera ubundi bakicecekera”.
Yakomeje asaba leta gushyiraho izindi ngamba zirimo nko gufatira imitungo y’abagabo bateye inda abangavu n’ibindi bihano byinshi bikomeye byatuma buri muturage wese afata gutera inda umwana nk’ikintu gikomeye cyane.
Raporo yakozwe na Minisiteri y’Umuryango igaragaza ko Gatsibo ari Akarere ka gatatu mu turere turangwamo amakimbirane menshi yo mu miryango, gakurikira Gasabo ya mbere na Nyagatare.


text:
Ni igikorwa cyari kitabiriwe n’umuyobozi w’akarere ka Gicumbi wungirije ushinzwe imibereho myiza y’abaturage , Mujawamariya Elizabeth, aho ibi byakozwe ari intangiriro y’ibizakorwa mu bukangurambaga buri mu minsi iri imbere bwa Polisi y’u Rwanda ifatanyamo n’urubyiruko rw’abakorerabushake bisanzwe biba buri mwaka aho abaturage bagezwaho ibikorwa bitandukanye bibateza imbere ndetse bakanakangurirwa kurwanya no gukumira ibyaha.
Mu ijambo rye, Visi Meya Mujawamariya Elizabeth yasabye abaturage guhora baharanira kugira imibereho myiza mu miryango yabo , bakirinda ibintu byose byatuma bagira ubuzima bubi, yibanda cyane ku gushishikariza abaturage kwita ku mirire yabo ndetse n’iy’abana bato no kwirinda kwishora mu biyobyabwenge.
Mujawamariya yagize ati
Mugomba kwita ku mirire yanyu , mukagaburira abana amafunguro yujuje intungamubiri kugira ngo batazarwara indwara zituruka ku mirire mibi. Mwirinde kwishora mu biyobyabwenge mu buryo ubwo aribwo bwose, kuko nibyo ntandaro y’ibindi byaha byose.
Iyi ngingo irebana no kwirinda ibiyobyabwenge byo ntandaro y’ibindi byaha yanagarutsweho n’umuvugizi wa Polisi mu Ntara y’Amajyaruguru Chief Inspector of Police (CIP) Alex Rugigana nawe wari witabiriye ibi bikorwa by’ubukangurambaga, agaragariza abaturage ko muri aka karere ka Gicumbi hakunze kugaragara ibiyobyabwenge bitandukanye, abereka ububi bwabyo anabasaba kubyirinda bakabirwanya.
CIP Rugigana yagize ati
Muri kano karere hakunze kugaragara ibiyobyabwenge bitandukanye bituruka mu gihugu duturanye. Niyo mpamvu hanakunze kugaragara ibyaha bijyanye n’ihohotera ryo mu miryango, irikorerwa igitsina gore, gukubita no gukomeretsa, ubujura n’ibindi bitandukanye.
Yakomeje abasaba kubyirinda ahubwo bagafatanya n’inzego z’umutekano mu kwicungira umutekano, bagakaza amarondo kandi bakajya batangira amakuru ku gihe, akangurira abaturage gukomeza gukurikirana ubukangurambaga bw’umutekano wo mu muhanda buzamara umwaka bwa "Gerayo Amahoro” no gukomeza kwirinda impanuka zo mu muhanda ndetse bakajya bihutira gutanga amakuru igihe cyose babonye abakora ibikorwa byateza impanuka zo mu muhanda.
Umuyobozi w’urubyiruko rw’abakorerabushake mu karere ka Gicumbi, Nganeyezu Emmanuel yasabye urubyiruko gukomeza gufatanya na Polisi n’ubuyobozi bwite bw’igihugu mu bikorwa biteza imbere igihugu cyane cyane barwanya bakanakumira ibyaha, ni mu gihe abaturage bishimiye ibiganiro n’ibikorwa bahawe n’abayobozi babasezeranya ko bagiye gukurikiza inama babagiriye.


text:
Ushobora kuba warabonye inkuru ishushanyije(cartoon) igaragaza umuyobozi w’akagali avangaga indimi z’amahanga mu nama y’abaturage bikarangira babazanya icyo yavuze, byabananira buri wese akavuga uko abyumva harimo uwavuze ko akagali kagiye guturana n’akabari.
Ushobora kandi kuba wibaza uwakoze iki gishushanyo n’impamvu akora inkuru zishushanyije. Uyu nta wundi ni Ndarama Assoumani w’imyaka 33, umunyabugeni wabyigiye , ubu akaba akora ubushingiye ku gushushanya mu bitabo no mu binyamakuru.
Mu kumara amatsiko abatekereza byinshi kuri uyu mugabo, Rwanda Daily News twamuganirije maze adutangariza byinshi bitandukanye bijyanye n’impano ye yo gushushanya.
Ndarama yabwiye Rwanda Daily News uko byagenze ngo yisange ashushanya ndetse anatubwira impamvu akunze gushushanya ibyerekeye polititi, yanavuze imbogamizi akunze guhura nazo zanatumye aba ahagaritse gushushanya inkuru zo mu binyamakuru, si byo gusa kandi yanavuze inama atanga ku bantu b’ingeri zitandukanye bafite aho bahurira n’inkuru zishushanyije.
Ibindi byinshi twaganiriye urabisanga mu kiganiro kirambuye twashyize hasi muri iyi nkuru.
Soma:
RDN=Rwanda Daily News
N.A=Ndarama Assoumani
RDN:Ndarama ni Muntu ki?
N.A: Nitwa Ndarama Assoumani ndi umunyabugeni bushingiye ku gushushanya, nkaba nshushanya mu bitabo no mu binyamakuru, nize ubugeni, mfite imyaka 33 niyumvamo ko nkiri muto cyane mfite nk’imyaka 23, ibi bituma nkomeza gukora cyane kuko numva ntazahagarika ubugeni nubwo nagira imyaka irenga 100 Imana impaye kurama. Ndubatse mfite abana 3, batangiye gukura kuko umuhererezi afite imyaka 4. Nta bandi nteganya kuko nabyaye ndi muto, nkomeje byazansaba kugura umudugudu wose kugira ngo bagire aho batura kandi ni ibintu bihenze.
Nakoze mu binyamakuru bitandukanye mu Rwanda, natangiriye mu kinyamakuru Ingabo Magazine cya Minadef ku nkuru zitwaga Kadogo nyuma zihinduka Matsiko, ariko jye nakoze kuva 2007- 2009, nyuma 2011 nkorana na Igihe.com, ibindi bigo twakoreye ni The service mag, Kigali sun. Kuva 2014 nakoreye Imvaho Nshya kugeza 2017, mu mahanga nakoze nka freelancer muri Cartoonmovement yo mu Buhorandi ariko ndacyafitanye nabo amasezerano nubwo ntaheruka kugira icyo nohereza.
RDN:Watangiye umwuga wo gushushanya inkuru ryari?
N.A: Ubusanzwe nabitangiye nkiri muri primary ariko nk’uwabigize umwuga maze imyaka 11 kuko natangiye 2007.
RDN:Ibyo gushushanya ni impano ukomora he?
N.A :Ni impano Imana yampaye kùko nta wundi nzi mu muryango uyifite.
RDN:Kuki wahisemo umurongo wa politiki mu gushushanya?
N.A: Ntabwo ari amahitamo, ahubwo nisanze mfite ubushobozi bwo kumenya no gusobanukirwa uburyo bwo gushushanya inkuru zishingiye kuri politiki, ni ibikorwa bisanzwe gusa bitaramenyerwa cyane iwacu.
RDN:Ese gushushanya hari inyungu wakuyemo? Izihe?
N.A: Yego, mu myaka itanu ishize nibwo natangiye kubona umusaruro kuko nabashije kugera kuri byinshi bimfasha mu buzima, gushushanya ni umwuga utunga nyirawo, ubu ndi kubaka inzu, kandi mfite ibibanza bibiri ahantu hatandukanye byose bituruka mu gushushanya.
RDN:Uretse gushushanya hari akandi kazi ubifatanya nabyo?
N.A:Nta kandi kazi mfite uretse gushushanya, gusa ntangiye gushaka uburyo nakwiga gukora filimi, noneho nkabihuza no gushushanya inkuru zakorwamo filimi, nibura udasobanukiwe mu bishushanyo yumve ibitekerezo byanjye muri filimi, kuko nasanze gukomeza ikintu kimwe bishobora gutuma utaguka cyane.
RDN:Imbogamizi ziri mu kazi ko gushushanya ni izihe?
NA:Imbogamizi Nuko nta bïnyamakuru by’umwuga biri mu Rwanda bizi akamaro k’inkuru zishushanyije, kandi abantu ubona bakwiriye kubiha agaciro nk’abayobozi b’ibinyamakuru ndetse n’ibigo bitandukanye usanga ahubwo babifata nk’umwanzi ukomeye, ku buryo hari abadatinya kubisanisha no kubiba amacakubiri, ugasanga hari abavuga ko ushaka kugarura ikinyamakuru Kangura, kuko ntawakwirengagiza ko inkuru zishushanyije zakoreshejwe cyane mu gukangurira abantu gukora jenoside, ibi byose ni imbogamizi zikiri muri uyu mwuga. Bizasaba igihe kugira ngo habeho iterambere.
RDN:Hari amakuru avuga ko wabaye uhagaritse uyu mwuga. Ese ni byo? Byaba byaratewe ni iki?
N.A: Nabaye mpagariytse inkuru zishushanyiuje mu binyamakuru kuko ndi gushaka uburyo bwihariye nakoramo mu Rwanda, ubundi inkuru zishushanyije ntizisaza urugero ushushanyije inkuru mu 2010 ivuga ikibazo runaka,ubu 2018 ikibazo kikaba cyararangiye, ushobora kubona abasomyi bayibonye nkaho ari nshya bakayihererekanya ku mbuga bigatuma wafawa nk’umwanzi w’ikigo runaka, byagiye bimbaho kenshi nka RAB ku bibazo cy’mbuto n’amafumbire, ibibazo bya VUP ,ibibazo by’inzara mu burasirazuba, byatumye mpagarika gato kugira ngo nshake uburyo bwiza bwo kubinyuzamo. Kuri ubu nkorana n’ibigo byandika ibitabo byo gusoma by’abana mu gihe ngikora ubushakashatsi ku cyakorwa ku nkuru z’ibinyamakuru.
RDN :Inama utanga ku bafite uyu muhamagaro ni izihe?
N.A : Sibyiza kubyinjiramo udafite ukugira inama kandi mbere yo kugira icyo ukora banza umenye neza source zose z’inkuru, niba ntakintu kinini uzi kuri iyo nkuru yireke, benshi babivamo bagitangira kubera kudasobanukirwa neza aho bagomba gutangirira. Kora witonze wishaka kuba ZAPIRO cg GADO umunsi umwe kuko byarangira byose ubibuze, urugero ntabwo wakora reggae uhite ushaka gusimbura Lucky Dube kuko atakiriho,byatuma inzozi zawe ziba umurama utumuka.
RDN :Urasaba iki abantu bakunda ibikorwa by’Ubugeni ?
NA :Nasaba abantu gufata inkuru zishushanyije nk’inkuru zihariye ariko zisanzwe, zirakenewe mu kumenyesha amakuru. Bazishyigikire kandi bakunde abanyabugeni bazikora.
Zimwe mu nkuru zishushanyije zakozwe na Ndarama


text:
Umurwa mukuru w’Iyerusalem(Kigali)usenywa n’Umwakagara!!!
Ijambo ry’Uwiteka Imana Nyiringabo rikomeza kunzaho maze rirambwira riti,ijwi ry’Urangurura mu butayu,intumwa ya sekibi Paul Gitwaza ubuhanuzi bumugeze ahaga,kuko nisaho ye,imaze gutoboka nkuko Uhoraho Uwiteka Imana Nyiringabo yavuze!Uko niko Uwiteka Nyiringabo abivuga.
Nerekwa ndikumwe na banyeshuli tuvuye mu ishuli tugiye hanze murugendo shuri,aho twisanze twambuka ikiraro twerekeza mu mirima yaririmo imbuto zo kurya zitandukanye.
Ijambo ry’Uhoraho rikomeza kunzaho cyane rirambwira riti,ijwi ry’Urangurura mu butayu,dore wambutse ikiraro bisobanura kwambuka ibigeragezo,ibyago,na makuba byari bitegereje Umuhanuzi uko niko Uwiteka Imana Nyiringabo abivuga.
Njyanwa mu iyerekwa mbona Inyama zitetse zuzuye isafuriya,kandi nyinshi cyane.Mba nk’aho nerengagiza iryo yerekwa kuko narindimo mpanga uko nagura inkoko yo kumusi mukuru wo kurangiza umwaka.
Iyerekwa rikomeza kunzaho cyane mbona noneho umwuka w’inzika y’inzigo ukomoka mu abega bahora bagera kwica Umuhanuzi,maze menya ko,hariho icyo umwuka w’ubuhanuzi arimo kuvugana nanjye.
Noneho mbyitaho cyane ntega amatwi na maso kugirango mbashe kumenya icyo umwuka w’Uhoraho Uwiteka Imana Nyirimgabo arimo kumburira.
Ijambo ry’Uhoraho Uwiteka Nyiringabo rinzaho rirambwira riti,dore ugiye kwakira ubutumwa bwa e-mail buvuye kuri magigiri (imbangamatwi)zo mu bwoko bwa abega.
Mu gihe narindimo ngitekereza kuri ubwo butumwa ngiye kwakira,mbona ihene yuzuye amabondo yayo isa naho ihaka igenda imbere yanjye isa nihunga yerekeza mu butayu.
Ijambo ry’Uwiteka Imana Nyiringabo rinzaho cyane rirambwira riti,ijwi ry’Urangurura mu butayu dore umwuka w’ikinyoma uraje kandi woherejwe na za mbangamatwi zo mu bwoko bwa abega.Nuko rero ntugire icyo ubabwira cyaba icyiza cyangwa ikibi ahubwo ubihorere kuko batagenzwa na kamwe uko niko Uwiteka Imana Nyiringabo abivuga.
Nerekwa igitoki cyatemwe murutoki kigenda gushya ubushye bwacyo aho kuba umuhondo,ahubwo wa muhondo ukagenda wirabura nk’aho kigiye kubora.
Ijambo ry’Uwiteka Nyiringabo rinzaho cyane rirambwira riti,ijwi ry’Urangurura mu butayu,nta mugisha uzongera guturuka mu za mbangamatwi za abega,kuko icyo bashakaga batakibonye.
Bari biringiye ko bazagufatira ku byangombwa niyompamvu bahoraga bohereza umugisha bakirengagiza ibyo ubandikaho byose kuko bari bafite network ya bantu barimo bagufasha guhabwa ibyangombwa.
Bamaze kubona yuko ubihawe batagufashe kandi barifuzaga kuguta muri yombi,bahise bacika intege cyane Babura icyerekezo kindi bashobora ku kuboneramo gahunda yo gukoresha amashillingi bakugigira basa naho bayihagaritse uko niko Uhoraho Uwiteka Imana Nyiringabo abivuga.
Ibyo byose Uwiteka yabikoze kugirango abereke yuko uri Umuhanuzi kandi ko ari nta muntu numwe ushobora kugigira Umuhanuzi w’Uwiteka Imana Nyiringabo uko niko Uwiteka Nyiringabo abivuga.
Niyompamvu muri magigiri batazongera ku kwandikira bagusaba ko ubasengera kuko bazi yuko uzababwira kubanza gutanga ituro ry’ishimwe ry’Uwiteka Imana Nyiringabo kugirango asengerwe,ahubwo bazajya bakwandikira bagusaba kubasobanurira inzozi kugirango bagufatire kuri (map of networking)
Bakoresheje software yitwa «SPY NETWORK»bo bazibwira yuko udashobora kubyitaho ko aria bantu basanzwe basobanuza inzozi bityo bahite bamenya ikirere uherereyemo uko niko Uhoraho Uwiteka Nyiringabo abivuga.
Njyanwa mu iyerekwa mbona Leta ya America yihutisha ibikorwa byabanyapolitike batavuga rumwe n’ubutegetsi bwa abega na FPR,maze Leta ya America isaba abanyapolitike batavuga rumwe n’umwana w’umwega gutangira kwitegura uko batangira kuva muri gakondo ya bakiranutsi.
Ijambo ry’Uhoraho Uwiteka Nyiringabo rirambwira riti,ijwi ry’Urangurura mu butayu,burira abo banyapolitike batangire bisuganye kuko umuriro ugiye kwaka kandi Umwakagara akaba ashobora kubakorera urugomo akabaca ibihanga uko niko Uwiteka Nyiringabo abivuga.
Kuko yamaze kumera nk’umwiyahuzi cyangwa inyamaswa yakomeretse akaba yabagirira nabi kuko amezi atatu yahawe yo kuba yarekuye abanyapolitike bafungiye akamama batavuga rumwe nubutegetsi bwe,yashize ari nta cyo akoze uko niko Uhoraho Uwiteka Nyiringabo abivuga.
Njyanwa mu iyerekwa mbona abega bakora inama ikomeye biga cyane k’Umuhanuzi Ainesha uburyo babona izindi nzira batigeze bakoresha mu myaka [9] tumaze duhanganye kugirango babe bamugeraho.Ndangiza iryo yerekwa mbona ko babuze igisubizo muriyo nama yabo kuko basanze inzira zose zishoboka barazikoresheje ariko nta cyo byatanze uko niko Uwiteka Nyiringabo abivuga.
Njyanwa mu iyerekwa mbona ibintu bitangaje kandi bigoye gusobanura, mbona ingabo za RDF,zifata urugendo zerekeza kurugamba,zagera mu nzira zigenda na maguru zikaraswa ni ntwaro zitazwi aho zaturukaga.
Ntiwashoboga kumenya nimba zituruka mukirere cyangwa hasi kubutaka,gusa icyagaragaraga ni uko ingabo za RDF zose zaraswaga urufaya zigapfa zose zigashyiraho zitari zagera aho urugamba rurimo kubera maze abari kurugamba bakabura amaboko bigatuma batsindwa urugamba bariho barwana uko niko Uwiteka Imana Nyiringabo abivuga.
Ijambo ry’Uhoraho Uwiteka Imana Nyiringabo rikomeza kunzaho cyane, maze rirambwira riti,ijwi ry’Urangurura mu butayu,wibutse ubwoko bw’Uhoraho yuko ubukwe bwa Ange Kagame,ari kimwe mu bimenyetso byo kuvaho k’Umwakagara kuko handitswe mu buhanuzi yuko hari umukobwa w’umuherwe ugiye gukora ubukwe kandi ko ubwo bukwe buzaba ari ikimenyetso cya nyuma mu bimenyetso byo gukuraho Umwakagara ari we umubyeyi we uko niko Uwiteka Nyiringabo abivuga.
Nongera kwerekwa umurwa w’IYERUSALEM muri gakondo ya bakiranutsi(Kigali)usenywa wose uko wakabaye.Ahitwa muri commericial Street,Mateus Street,kugenda ukageza mugacinjiro aho hose Umwakagara agiye kuhahindura amatungo kugirango ijambo ry’ubuhanuzi risohoze umurimo waryo niko Uwiteka avuze!
Njyanwa mu iyerekwa mbona nakira ibaruwa(letter)y’umunyamategeko utuye muri Leta zunz’ubumwe za America.Yansabaga kwemera gukorana na batavuga rumwe n’ubutegetsi bw’Umwakagara barwanya Leta;murwego rw’itangaza makuru ariko bigakorwa habanje kubaho amasezerano ashingiye kumategeko y’impande zombi zitavuga rumwe ni ngoma y’ikigali uko niko Uwiteka Nyiringabo abivuga.
Njyanwa mu iyerekwa mbona abega bongera kwitabaza imandwa zabo baterekerera Umuhanuzi ngo barebe yuko bamuteza imyuka mibi bakamuvangira kugirango barebe ko bamuta muri yombi kuko akomeje guhagarika imitima yabo kubera ijambo ry’Ubuhanuzi yandika buturutse k’Uhoraho Uwiteka Imana Nyiringabo uko niko abivuga.
30 Dec, 2018 njyanwa mu iyerekwa mbona inkozi z’ibibi zo mu bwoko bwa abarozi kazi,b’Abega,borora abazimu cyangwa abadayimoni bashya kuko abari basanzwe bakorana nabo bose Umuhanuzi yarabishe bose barapfa nyuma yo gukora amasengesho ya masaha (192) maze mbona borora abandi badayimoni bashyashya bakiri batoya barimo kurerwa no gutozwa uko bajya gutera Umuhanuzi uko niko Uwiteka avuga.
Mbona ko bakura vuba vuba,ariko bamaze kwigira hejuru,batangira kuryana no kwicana.Maze ijambo ry’Uwiteka rinzaho rirambwira riti,ubwire abega uti,murimo murashinga umuhunda ku kirenge kuko bidaashoboka yuko mwaterekerera Uwiteka Imana Nyiringabo akandi ariwe umuremyi wanyu uko niko Uwiteka abivuga.
Ijambo ry’Uwiteka Imana Nyiringabo rikomeza kunzaho cyane maze rirambwira riti,ijwi ry’Urangurura mu butayu,dore umugisha mwinshi cyane uraje,kandi zuba naawe araje kuko yoherejwe na kwezi,kugirango aze kureba uko umerewe mu butayu bwo mu gihugu cy’ibabyloni kumurwa mukuru w’Ishushani uko niko Uwiteka Nyiringabo abivuga.
Njyanwa mu iyerekwa mu gihugu cy’ibabyloni kumurwa mukuru w’ishushani mu nzu yuburiro ikorerwamo na bacuruzi baturutse mu gihugu cy’Ubuperesi hakaba hakunze kurira za magigiri z’umwakagara nyinshi cyane ziba zihigana n’iz’umwana w’UMUSITA.
Hakunze kuba agatogo n’umunyigye,Umuhanuzi yakundaga kujyayo kuhafata ifunguro,maze ijambo ry’Uhoraho rinzaho rirambwira riti,ijwi ry’Urangurura mu butayu uramenye ntuzongere kujya muri iriya nzu y’uburiro kuko umwuka w’Inzika y’Inzigo yamaze kuhagira ibyicaro uko niko Uwiteka Nyiringabo abivuga.
nccleon@gmail.com


text:
Igitoki n’amatezanyo
Ibyangombwa:
Igitoki :amabere 4
Amatezanyo: ibiyiko 3
Imboga:1/2 cy’umufungo
Ibishyimbo :ibiyiko 3
Umunyu:1/2 cy’akayiko
Amazi: aringaniye
Uko bikorwa:Uraza ibishyimbo mu mazi bukeye ukabitonora ,ukabiteka,bigiye gushya ugashyiraho igitoki ,kigiye gushya ukongeramo imboga.Byashya ugashyiramo umunyu ,ukenga amatezanyo n’intoki kuko iyo ahoze aba ikibumbe ;maze ugasuka mu biryo biri kuziko ugacanira kandi ugaragura kugirango bidashirira.Iyo bimaze gushya ubiteruraho ugacucuma ukanoza.
Ibyokurya by’umwana:Igitoki n’amatezanyo
Labels: ibyo kurya by'umwana, umwana


text:
Tubigisha imvugo idahutaza, dutandukanya ‘imvugo ntwiga n’imvugo mbwebwe’ - AMI
Abasengera muri Paruwasi gaturika ya Rugango batangazwa n’ukuntu urubyiruko rwigishijwe gukemura amakimbirane rusigaye rugira uruhare mu kunga abantu bakuru.
Uru rubyiruko ni urwigishwa n’umuryango AMI (Association Modeste et Innocent) gukemura amakimbirane mu buryo budahutaza.
Uwitwa Pascasie Mukamuruta avuga ko iwabo hahoraga amakimbirane biturutse ku mugabo we watahaga yasinze abo asanze mu rugo akabateragura hejuru, na we ntabyihanganire bagatongana bikomeye.
Yaje kwegerwa n’umwe muri 60 batojwe gukemura amakimbirane mu mahoro, bukeye azana na bagenzi be, hanyuma inyigisho babahaye zituma amahoro agaruka mu rugo rwabo.
Agira ati “Urazi kubona abana ubyaye baza bakabegeranya bati ‘ariko mukecuru na muzehe ibintu mwarayemo ni ibiki? Ukorwa n’isoni’.”
Uko gukorwa n’isoni kwatumye yiga gucisha make, ariko n’umugabo we arahinduka ku buryo atagitaha atukana, n’umwana yari yarimye amafaranga yo kujya kwiga arayamuha.
Uwo mugabo yatangiye no kugira uruhare mu kwita ku matungo yo mu rugo mu gihe mbere yabihariraga umugore, yanasanga byagenze uko atabishaka agatongana.
Mukamuruta ati “Ntiyigeze ambwira ko yihannye, ariko kubona aretse ikintu, bwacya akareka ikindi, yaba afite amafaranga 200 agashaka ubwatsi bw’inka, akajya ku kazi noneho akitse imirimo, ibyo bigaragaza ko na we yatewe isoni no kugawa n’abana abyaye.”
Sylvie Yamuragiye, ari na we wegereye uwo muryango bwa mbere, avuga ko ajya kubafasha kwiyunga yabanje kubumva.
Ati “Nasanze bituruka ku businzi bw’umugabo, mubwira ibibi byabwo harimo gutera inzara n’akavuyo mu rugo. Yanyemereye ko azabikemura, kandi koko byarakemutse. Umugore we yaje kumbwira ati ‘wa mwana we warakoze, ahubwo ukomereze aho.’”
Uru rubyiruko rukemura n’amakimbirane ari hagati ya bagenzi babo, batibagiwe no kwiheraho bakemura ayo bifitemo.
Uwitwa Eugène Nta wukuriryayo agira ati “batwigishije ko ushobora nawe ubwawe kwigiramo amakimbirane yo kutubahiriza igihe, ugahora uhuzagurika mu byo ukora byose. Nihaye umwanzuro wo guhindura kandi nabigezeho.”
Jean de Dieu Uwizeye, umwe mu bakozi b’umuryango AMI bafasha uru rubyiruko, avuga ko babigisha gukemura amakimbirane ku buryo arangira nta wutsinze cyangwa utsinzwe kugira ngo habeho ukwiyunga guhoraho n’amakimbirane akaneshwa burundu. Ngo babigisha no gukoresha imvugo nziza.
Ati “tubigisha gukoresha imvugo idahutaza, ari ho dutandukanya imvugo ntwiga n’imvugo mbwebwe.”
Imvugo mbwebwe (langage chacal) ni irimo kwirata no kwishongora no gushinja, igaragaramo kudashaka kwiyunga ahubwo gucisha umuntu bugufi. Ufite bene iyi mvugo ngo ishobora gutuma avuga byiza abo abwira ntibamwumve kubera uko yabivuze.
Imvugo ntwiga (langage girafe) ni ihumuriza, ya yindi umuntu ashobora no kuvuga ibintu bikomeye uwo abwira ntabifate nabi kuko hatarimo kumushinja.
Banabigisha ububi bw’ibiyobyabwenge, bakanabatoza gufashanya gukira ibikomere, no kwiteza imbere kuko hari amakimbirane aba ashingiye ku mitungo.
Jean Baptiste Bizimana, umuhuzabikorwa w’umuryango AMI, avuga ko batekereje gutoza urubyiruko gukemura amakimbirane kuko babona ari yo nzira nziza yo kubaka u Rwanda rw’ejo ruzima.
Ngo bahereye muri paruwasi ya Rugango aho guhera mu kwezi k’Ukwakira 2018 bakorana n’urubyiruko 60 rwibumbiye mu miryango, n’urundi 60 rucyiga. Icyakora ngo kugeza ubu banakorana n’abanyeshuri 20 bo mu ishami rya kaminuza y’u Rwanda ry’i Huye.
Bizimana ati “Tugiye kongera umubare w’ibigo by’amashuri dukorana, ayisumbuye na kaminuza, ndetse n’uw’urubyiruko rutacyiga.”
Ngo baranateganya ko mu byo babigisha bazongeramo isomo rijyanye no kurwanya ibyaha, babagaragariza ko amakimbirane agira ikiguzi, ari cyo guhanwa, bityo bagatozwa gukora ikintu cyangwa kuvuga ijambo babanje kureba ingaruka yabyo.


text:
Nyabihu: Abakuze 110 bigaga gusoma no kwandika bahawe impamyabumenyi
Mu murenge wa Jenda mu karere ka Nyabihu, abantu 110 mu batari bazi gusoma no kwandika bagannye amasomero mu tugari dutandukanye, bahawe impamyabumenyi kuri uyu wa 21/06/2012 nyuma y’aho bakurikiraniye amasomo More...
Nyagatare: Abaturage basaga ibihumbi bitandatu bamenye gusoma muri uyu mwaka
Hakizimana Martin, Umukozi w’Akarere ka Nyagatare ushinzwe uburezi, aratangaza ko mu gihe muri uyu mwaka bari barahize ko bazigisha abaturage ibihumbi bitanu gusoma, kwandika no kubara abamaze kubimenya kuva More...
Gisagara: Bashimishijwe no kumenya gusoma, kwandika no kubara
Abaturage bo mu karere ka Gisagara bahawe impamyabumenyi kuri uyu wagatandatu tariki ya 26 Gicurasi z’uko barangije kwiga gusoma, kwandika no kubara baratangaza ko bashimishijwe cyane no kuba barahawe More...


text:
Indwara ya « CWE » iheranye abanyarwanda.
Umunyarwanda yaravuze ati « ruriye abanda rutakwibagiwe », ibyo tuzuve kuri ibi bihugu, iyo witegereje neza usanga n’u Rwanda rwacu ari ho rugana. Amakosa akorwa atuganishayo ni menshi, ariko rimwe mu y’ingenzi yahindutse nk’indwara, ni ikintu cya “cwe” kiranga umunyarwanda mu nzego zose, kandi kikamunga sosiyeti, nka ya ndwara y’ikibyimba kinini gikura kikazameneka kikabyara igisebe cy’umufunzo kibabaza cyane.
Uyu muco w’abanyarwanda wo kutabasha kwatura ngo banenge ibintu bitagenda bikorwa n’ubuyobozi, kandi babona n’amaso yabo, ni wo ugenda ubyara ibindi byago bigenda byisukiranya uko bwije uko bukeye.
Nawe se, Sendashonga na Lizinde, umwicanyi Kagame abahige bukware kugeza abirengeje, nta cyaha barezwe, nta rubanza baciriwe, abandi banya politike bose bati “CWE”, haburamo n’umwe wagira abandi inama, ati « ibi ntibikwiriye mu Rwanda rushya twaharaniye ». Umusaruro wavuyemo ni uko wawundi wabikoze, yigiriye inama ati « ariko ubundi ko ntawatinyutse kumbaza », reka nze nkwereke, aba akurikijeho Pasteur Bizimungu na Ntakirutinka, babacurira ibinyoma reka sinakubwira, abantu bose babireba, cyane cyane abanyapolitiki bagenzi babo, bajugunya mu buroko, nuko ba bandi bose bari basangiye umwuga ngo “CWE”. Hakurikiyeho iki? Barishwe ba Rwisereka, Cyiza, Mucyo , Inyumba, n’abandi ntarondora ngo ndangize, byose bitewe n’uko abanyapolitiki barebereye umwicanyi akora amahano bakaruca bakarumira, undi na we akumva ko ari nk’aho ahawe uburenganzira bwo kwikiza uwo ashatse wese kandi mu buryo abishatse. Ibi ni na byo byatumye ava no mu banyapolitiki yadukira n’abandi bagize izindi nzego nyarwanda.
Aricwa Rwigara Assinapol, urugaga rw’abacuruzi bagenzi be ruti “CWE” undi na we ati shyuhuhu, ubwo mucecetse munshyize igorora reka mbongerereho na Makuza , Rwabukamba n’abandi, ilisiti iba ndende.
Aba yadukiriye mu bihayimana, nyuma y’abasenyeri biciwe i Gakurazo, abandi bihayimana bagiye bicwa urusorongo, bikavugwa n’imiryango mpuzamahanga iharanira uburenganzira bwa muntu, ariko abihayimana nyirizina bo bati “CWE”.
Biragenda bigera mu bacikacumu, baricwa umusubirizo, abandi barafungwa bazira akarengane, umuryango wa IBUKA wakabaye uwa mbere mu kubarengera na wo uti “”CWE”.
Ntibyahagariraho, umwicanyi Kagame yadukira n’abanyamakuru abaraba ivu, arica aratsemba, arafunga abagize amahirwe barahunga, ariko umuryango uhuza abanyamakuru na wo uti “CWE”, bakavugirwa gusa na “Reporters without borders”.
Ya ndwara ya “CWE” iragenda igera no mu baganga, aricwa Dr. Gasakure, urugaga rw’abaganga rurinumira.
Arafungwa Ingabire, arafungwa Diane Rwigara na Nyina, n’abandi bagore benshi barengana, harimo n’abazunguzayi, imiryango iharanira uburenganzira bw’abagore iti “CWE”.
Barafungwa ba Tom Byabagamba, General Rugasara na bagenzi babo, abandi basirikare bagenzi babo bati “CWE”.
Birakomeza bigera no mu bahinzi-borozi, babuzwa amahwemo na Leta ya Kagame, imyaka yabo babuzwa kuyicuruza, amata babaha igiciro cy’intica ntikize, babategeka ibyo bahinga kandi bitababereye, na bo bati “CWE”.
Abayobozi umunyagitugu akabatuka akandagaza ku karubanda, akabagerekaho amakosa yose ari yo n’atari yo, bose bati “CWE” bakarebana mu maso bose bati wumve nkome.
Bigiye kujya irudubi, amadayimoni ya wa mwicanyi aba atangiye no kwibasira amasengero ayafunga hamwe n’abashumba bayo, abo basangiye umwuga bo bati “CWE” dukome maze natwe ayacu bayafunge.
Uwarondora bwakwira bugacya, kandi uri mu Rwanda usoma ibi, yavuga ati ariko namwe ntimugashinyagure, tuvuge iki se, tuvugire he? Ko twagoswe byarangiye. Nyamara nubwo ari byo koko ko umunyagitugu Kagame yica, arigisa, afunga akaniba, ariko mwene iyi migirire yo kurebera ibintu gusa, tukibwira ko hazaza ikivajuru kikaza kudukemurira ibibazo, ni byo bituma twibeshya, tugahora mu byiringiro bidafite ishingiro, hagati aho umunyagitugu we agakura mu bugome bwe, ari na ko atumaraho abantu, byose biturutse kukuba twarahaye intebe “CWE” mu migenzereze yacu ya buri munsi, tukabura wa mutima wo kujya ku ruhande rw’ukuri no kugushyigikiranamo.
Ibi rero ni byo bituma abantu, mu kutavuga kwabo, babika ingorane, ububabare n’agahinda mu mitima yabo, kuzagera igihe bizaturika bigasohoka, bigasa nka ya Kanseri abaganga babonye yararenze umurwayi, nta kindi asigaje uretse gutegereza urupfu. Natwe rero banyarwanda, niba tutikubise agashyi ngo tuve muri ‘’CWE” tujye mu ruhande rw’abaharanira ukuri, tuzaba turi gutanga umusanzu mubi wo gusenya igihugu cyacu. Nkunze kubwira abantu nti muratinya iki ko n’ubundi mutazabaho nk’Ibisi bya Huye, ko iyi si twese twitambukira, mwaharaniye ukuri, mukanga ikinyoma n’akarengane, mukazasiga inkuru nziza imusozi, kandi mukaraga igihugu cyiza abana banyu. Mureke kugenerwa imibereho yanyu n’umunyagitugu wibwira ko imbunda n’amasasu ari byo bizatuma abagenza uko yishakiye, reka nsoze n’iyi nteruro nkunda cyane ya Martin luther King Jr. “ Our lives begin to end the day we become silent about things that matter” ( ubuzima bwacu butangira kurangira iyo duhisemo guceceka imbere y’ibintu bifite agaciro”.
Abantu bakomeje gutekereza icyakorwa, muri abo basa n’abatanga ibisubizo byakosora iyo CWE, harimo Joseph Matata na Aloys Simpunga, twumva kuri Radio Inkingi ku bibazo bya Gaspard Musabyimana. Nimubakurikire:
No Comments Yet
Laisser un commentaire
Vous devez être connecté·e pour rédiger un commentaire.


text:
Abaturage bifuza ko inguzanyo y’abajya muri kaminuza itashingira ku budehe
Hari abaturage bahamya ko uburezi buhenze kandi ko ari inkingi ikomeye bityo ko butari bukwiye komekwa ku byiciro by’ubudehe, ahubwo ko buri munyeshuri watsinze akagira uko yoroherezwa kwiga kaminuza.
Ibyo babitangaje ku wa 17 Gashyantare 2019, ubwo Minisitiri w’Ubutegetsi bw’igihugu, Prof Anastase Shyaka n’abandi bafatanyabikorwa batangaga ikiganiro kuri Radio y’Igihugu kirebana n’imyiteguro y’igikorwa cyo kuvugurura ibyiciro by’ubudehe, abaturage bakaba barahawe urubuga batanga ibitekerezo byabo.
Mukampamije Félicité wo mu karere ka Gisagara, yavuze ko icyiciro cya gatatu arimo ntacyo kimutwaye, ariko ko iyo bigeze ku bana bajya muri kaminuza bimugora.
Yagize ati “Ibyiciro bisanzwe ntacyo byari bitwaye, ikibazo ni uko babihuza n’amashuri y’abana. Nk’ubu ndi mu cya gatatu, kwishyura mituweli ya 3000 nta kibazo, ariko iyo bigeze ku mwana ujya muri kaminuza biragorana kuko bihenze”.
“Ugira utya ukabona umwana muturanye aratsinze ahawe inguzanyo, uwawe yatsinda ntayihabwe ngo ni uko uri mu cyiciro cya gatatu kandi wareba imibereho ugasanga ntirutana cyane. Jye mbona ubutaha ibyiciro by’ubudehe byatandukanywa n’amashuri y’abana, hakarebwa ibindi byagenderwaho”.
Habiyaremye w’i Rubavu na we ati “Mbona icyakorwa ari ukudashingira ku byiciro by’ubudehe mu guha inguzanyo abanyeshuri bajya muri kaminuza. Utayihawe yatsinze kubera icyiciro arimo, mbona ari ukurenganywa, nkumva byahinduka”.
Kuri icyo kibazo, Minisitiri Shyaka yavuze ko bishoboka gutandukanya ibyiciro by’ubudehe n’amashuri kandi ntihagire icyo byica, igikuru ngo ni uko biganirwaho.
Ati “Ndagira ngo mare abaturage impungenge, abantu bashobora gufasha abiga ariko badahekesheje uburezi ubudehe. Hari ukuntu bishobora gukorerwa muri za kaminuza, bityo uwiga agasa n’ukorera ku mihigo, akaba azi ngo natiga ngo atsinde baramureka yirwarize”.
“Ariko ubu n’uwatsindwa ari mu cyiciro cya mbere cy’ubudehe, urakomeza ukamwishyurira agasibira na kabiri cyangwa gatatu. Biragomba kwigwaho tukareba icyakorwa”.
Umuturage ntagomba kuba mu cyiciro cy’ubukene ubuziraherezo
Umuyobozi wa Transparancy International Rwanda (TI), Ingabire Marie Immaculée, wari muri icyo kiganiro, yavuze ko gushyiraho ibyiciro by’ubudehe byari byiza ariko ko ikosa ryabayeho ari uko bitakurikiranywe.
Ati “Leta yagize neza gushyiraho ubudehe, ariko yabaye nka wa mubyeyi utetesha umwana agakabya. Abaturage bari mu byiciro byo hasi bagombaga kuba barasinyanye na Leta amasezerano avuga ko ibafasha mu myaka runaka, bagatera intambwe ubundi bagacuka, bakigira”.
“Ibyo rero ntibyabayeho ari yo mpamvu bahora bumva ko bagomba gufashwa ubuziraherezo, n’abari mu cyiciro cyo hejuru bagatanga ruswa ngo bamanurwe mu cy’abafashwa”.
Umuyobozi w’umuryango w’abanyamakuru baharanira amahoro, Pax Press, Albert Baudouin Twizeyimana, yavuze ko amakosa akenshi yatewe n’uko abaturage bagiye mu byiciro batabifiteho amakuru.
Ati “Abaturage nta makuru bari bafite abamenyesha ibiri mu cyiciro runaka, nk’ubu benshi bishimira kujya mu cya mbere, bagafashwa ariko ntibamenye ko batakwaka inguzanyo kuri Banki ngo bayihabwe. Hari n’abasaba pasiporo ntibayihabwe, ni ngombwa rero ko bahabwa umwanya bagasobanurirwa byimbitse”.
Minisitiri Shyaka yavuze ko ibyiciro bishya bigiye gushyirwaho bizaza bikosora ayo makosa yose yagiye agaragara, kuko umuturage wo mu cyiciro gifashwa azahabwa ubufasha bugaragara bityo atere intambwe ave aho yari ari, yigire, kuko ngo u Rwanda rutakwigira abaturage batifite.
Ibyiciro by’ubudehe byatangijwe mu Rwanda muri 2001, icyo gihe byari bigizwe n’ibyiciro birindwi, biza kuvugururwa muri 2014 ibyiciro bigirwa bine, ari na byo byari bikigenderwaho kugeza ubu.
Ibitekerezo ( 1 )
Muraho neza,
igitekerezo cyo kuvugurara ibyiciro by’ubudehe, kuko usanga ibihari ubungubu birimo akavuyo kenshi, bityo najye numva gutandukanya iguzanyo ya bourse n’ibyiciro by’ubudehe byaba aribyiza, kuko ufata inguzanyo abazayishyura n’ubundi, bityo ahubwo niba koko n’izo nguzanyo babona zishobora kuba nke nahashingirwe ku manota umwana yagize noneho uwatsinze neza ibe condition yo kubona inguzanyo.
murakoze cyne


text:
Umuhanzi Jean Claude HAKIZIMANA yateguriye abakunzi ba Gospel concert yo Gushima Imana
Iyi ni imwe mu nzira Umuhanzi Jean Claude yatangiye kugirango arusheho kwagura ibihangano bye , anashime Imana yamukomereje amaboko mu gihe kigera ku myaka 3 ari umuhanzi mu ndirimbo zihimbaza Imana. Mu ntamabara zose yahuye nazo Imana yabanye nawe, imurinda gusubira inyuma.
Iyi concert izitabirwa n’abaririmbyi batandukanye, bazaba barimo: Abaririmbyi bo ku mudugudu wa ADEPR Rugarama, paruwasi ya Rugarama , Nyamirambo na worship team yaho, hazaba hari n’umuhanzi Jado Sinza.
Kuri ubu Umuhanzi Jean claude afite indiribo zigera kuri enye. Eshatu z’amajwi n’indi imwe y’amashusho. Gukora ibitaramo byagutse ni imwe mu ntego yihaye kugirango abashe kugeza ubutumwa bwiza ku bantu benshi afatanyije n’abandi bahanzi. Iyi concert izaba igamije gushima Imana , ifite intego iboneka muri Yohana 9:4 “nkwiriye gukora umurimo w’uwantunye hakiri ku manywa” Umwigisha ni pasteur MUNYANZIZA celestin.
Jean claude yashimagiye ikigamijwe muri concert yateguye, agira ati “ iyi consert izaba irimo kuramya no guhimbaza n’ijambo ry’ Imana, ni consert yange ya mbere !!ntabwo ari ukumurika album ahubwo ni ugushima lmana kandi nibutsa abantu ko dukwiriye gukora hakiri ku manywa nkuko intego ibivuga ngasaba abantu kuzitabira kuko tuzahungukira byinshi!!”
Iyi concert izaba kuwa 17 Werurwe 2019. Guhera saa 14:00-18:00 kuri paroise ADEPR Rugarama i Nyamirambo.
Umva imwe mu ndirimbo za Jean Claude


text:
Umuraperi Diplomate (DPG) wamamaye cyane mu Rwanda kubw’indirimbo ze zari zirimo amagambo agaruka cyane ku mateka n’abantu ba kera, muri iki Cyumweru yagarutse kongera gutura no gukorera mu Rwanda, akaba ateganya guhita asohora indirimbo nshya.
Diplomate, wagarutse kuri iki Cyumweru tariki ya 8 Ukuboza 2013, yari yaravuye mu Rwanda tariki 13 Gashyantare 2011, bivuze ko yari agiye kumara hafi imyaka ibiri yarahagaritse umuziki.
Diplomate, wari warabaye ahagaritseho umuziki n’ibijyanye nawo byose, avuga ko yikoreraga ku giti cye mu bihugu bya Uganda, Tanzaniya na Kenya.
Aganira na IGIHE, Diplomate yagize ati “Nari maze igihe ntari mu gihugu kubw’impamvu zitandukanye, ni gahunda nari narihaye ko mu gihe kingana gutya nzaba ntari mu muziki nyarwanda."
Akomeza agira ati "Ubu nagarutse mu Rwanda biranshimishije kuba ndi aha ngaha, nkaba ngiye gukomeza na gahunda z’umuziki kuko imyaka ibiri nari narihaye ishize. Hari indirimbo zimwe nari naragiye nsiga hano nkaba ari zo nahereyeho ariko hari n’izindi ndirimbo nshya namaze gukora mu minsi nk’ibiri ziraba zigiye hanze, ntangire ndebe neza ibijyanye n’iby’amashusho nabyo ni umushinga nahagurukiye.”
Mu bindi Diplomate yavuze ko yasanze umuziki mu Rwanda warateye imbere cyane, avuga ariko ko muri Uganda (aho yakunze kuba) bateye imbere cyane mu muziki.
Tumubajije impamvu yari yaramuteye kuva mu Rwanda, tunamusobanuza ibyo yari yaragiye gukora muri Uganda, Diplomate yanze kwerura ngo asobanure impamvu nyayo.
Bamwe bavuga ko izo mpamvu ari amasomo, abandi bakavuga ko ari ibijyanye n’ubucuruzi n’ibindi, ariko we yashimye gusubiza iki kibazo agira ati “Kuva nava aha ngaha nabwiye abantu yuko mbaye mpagaritse iyi gahunda y’umuziki kugeza mu myaka ibiri ni ibyo kandi nibyo nkoze. Aho nari ndi hose narakoraga; ibyo ari byo byose, aho nari ndi hose narakoraga wenda akazi cyangwa ibinbi ibyo si ngombwa. Gusa hari hari impamvu ni ukuvuga ngo nagiye nzi gahunda mfite ko igomba kurangirana n’icyo gihe.”
Diplomate avuga ko yagarutse burundu kuba mu Rwanda kandi ko azahita yongera agakomeza ibikorwa bye bya muzika, ati "Ndahari, nshobora wenda kuzajya ngira gahunda nkadomokaho, ariko gato ...gato! Ubu ndahari, ndi Kicukiro ubu ngubu, ndahari".
Tumubajije uko yiteguye kongera kwigaragaza no kwigarurira abafana be, wenda bari bazi ko yavuye mu muziki, Diplomate yasubije ko icyo yimirije imbere ari ibikorwa kandi ko akeza kazigura.
Ati “Nta kibazo na kimwe mbifiteho njyewe ibintu byose mbikora ku mutuzo (a l’aise), kandi ibintu byanjye bigenda ku muvuduko usanzwe (naturally) nta kintu kidasanzwe ngomba gushyiramo ngo cy’imbaraga gusa ibikorwa byanjye ndabyizeye, muri iyi mayaka ibiri maze ibyo mfite mu mutwe n’ibyo ntekereza ndizera ko ibikorwa byanjye bizivugira.”
Yongeraho ati “Abafana banjye nabaha ikaze muri Diplomate Word (Isi ya Diplomate), ibintu mbafitiye ni byinshi cyane kandi ni byiza ahubwo ndabasaba ko bantega amatwi kandi ndabakunda”.
"Umushonji Uguye Isari", imwe mu ndirimbo za Diplomate (ari kumwe na Bull Dogg) zamenyekanye:
Umva ikiganiro kirambuye Diplomate yagiranye na IGIHE:


text:
Ntawabona amagambo yo gushimira inkotanyi zabohoye u Rwanda-Izabiriza
Ubwo mu Murenge wa Ngoma ho mu Karere ka Huye bizihizaga isabukuru y’imyaka 21 u Rwanda rumaze rubohowe, Jeanne Izabiriza, umunyamabanga nshingwabikorwa w’Intara y’amajyepfo, na we utuye muri uyu murenge, yavuze ko nta wabona amagambo yo gushimira Inkotanyi zabohoye u Rwanda.
Mu ijambo rye, Madamu Izabiriza hari aho yagize ati “hari abavuga ngo bamaze imyaka 21, kuko iyayibanjirije yari mibi cyane.†Yunzemo ati “Ubu se umuntu yabwira iki Inkotanyi? Kwandika se birahagije? Kuririmba se birahagije? Gukora ibyiza se birahagije? Gutetesha se birahagije?†Ngo nta wabona amagambo ashimira bikwiye Inkotanyi zabohoye u Rwanda.
Yashimiye Inkotanyi rero zatabaye igihugu igihe cyari cyabaye umuyonga agira ati “Nkotanyi nziza, ni ukuri mbikuye ku mutima mwarakoze. “
Yunzemo kandi ati “Mwishwe n’inzara, mwishwe n’inyota, mwishwe n’imbeho yo mu birunga, mwicwa n’abashakaga koreka u Rwanda, murwana no guhagarika jenoside, ntacyo mufite, ariko mwari mufite mwuka wera, Imana ibari imbere, ni yo mpamvu mvuga ko muri intumwa z’Imana.â€
Eugène Kayiranga Muzuka, umuyobozi w’Akarere ka Huye, na we yashimiye Inkotanyi, ndetse anashishikariza Abanyengoma gukora cyane, kuko ngo kwibohora nyako ari ugutera imbere, ndetse no guharanira ubusugire bw’igihugu kuri buri munyarwanda.
Yagize ati “buri wese ku rwego rwe agomba kumva ko ibikorwa bye bigomba gutera imbere, umunsi ku wundi, akagira intambwe atera, nta gusubira inyuma. Ukumva ko ugomba kurwanya uwo ari we wese washaka kudusubiza inyuma. Igihe cyose ukumva ko kuvugwa neza kw’igihugu, ubusugire bw’igihugu, ari yo neza yawe nk’umwenegihugu.â€
Clip 2
Ibirori byo kwizihiza umunsi wo kwibohora mu Murenge wa Ngoma, byitabiriwe na bamwe mu bahatuye, ariko byitabirwa kurushaho n’abanyeshuri biga mu mashuri abanza n’ayisumbuye yo muri uyu murenge, ndetse n’abamotari kimwe n’abanyonzi bahakorera.
Ibi birori kandi byanaranzwe no gucinya akadiho, haba ku bantu bakuru ndetse no ku bana, haba mu ndirimbo zirata Inkotanyi, mu zirata insinzi, n’izindi.


text:
Korali Evangelique y’ i Gisenyi yanyuze abanya Kigali naho Rev.Masumbuko Josue asaba abakristo kwambara ibigunira bakirukana ibyago 2 byugarije u Rwanda-Amafoto
, November 2018
Korali Evangelique ya ADEPR Paruwasi ya Bethifage mu mpera z’icyumweru gishize yakoze ivugabutumwa rikomeye mu mujyi wa Kigali aho yari yaje mu giterane cy’ububyutse cyari cyateguwe na ADEPR Kicukiro Shell k’umudugudu wa Eden maze Rev.Pastor Masumbuko Josue wari umwigisha ku cyumweru asaba abakristo ko bakwiriye gusenga batisengesheje bakambara ibigunira bakirukana dayimoni ituma ikibazo cyo gufata abana ku ngufu gikaza umurego ndetse n’urubyiruko rukoresha ibiyobyabwenge bikiyongera .
Korali Evangelique ya ADEPR Bethifage i Rubavu yanyuze bikomeye abitabiriye iki giterane kuri ADEPR Edeni /Niboye
Iki giterane cyamaze iminsi 4 kuko cyari cyatangiye kuwa kane w’italiki 8 kirangira ku cyumweru cyo kuwa 11 Ugushyingo 2018 ,korali Evangelique y’i Gisenyi ikaba yarahabonetse mu minsi ibiri ya nyuma yacyo itaramira abantu kuwagatandatu nimugoroba noneho ku cyumweru mu gitondo biriranwa n’abakristo mu materaniro maze nyuma ya saa sita bakora igitaramo gikomeye ifasha abantu cyane mu ndirimbo zabo nka Nta shyano ,Twicaraga,Iyo Mirindi ni yande,Ubuntu bwawe n’izindi nyinshi zongeye gushimangira igikundiro kizanwa n’ubutumwa bukomeye buri mu ndirimbo zabo.
Rev.Masumbuko Josue umushumba w’itorero ry’akarere ADEPR Kicukiro wari umwigisha w’ijambo ry’Imana ku cyumweru yavuzeko abakristo bakwiriye gusenga batisengeje bakambara ibigunira bakirukana dayimoni ituma ikibazo cyo gufata abana ku ngufu gikaza umurego ndetse n’urubyiruko rukoresha ibiyobyabwenge rukiyongera mu Rwanda.
- Rev.Masumbuko Josue umushumba w’itorero ry’akarere muri ADEPR Nyarugenge yasabye abakristo gusenga birukana Dayimoni itera abantu guhohotera abana n’ikoreshwa ry’ibiyobyabwenge mu rubyiruko
Muri aya magambo uyu mukozi w’Imana yagize ati :" Iyo wumvishe inkuru zo hirya no hino mu ntara zigize i gihugu wumva ngo umuntu w’umugabo yafashe umwana ku ngufu ,ukumva ngo umubyeyi yafashe ku ngufu umwana yibyariye ,mu by’ukuri biteye inkeke ikomeye njyewe mbona ari Dayimoni ikwiriye kwirukanwa n’abanyamasengesho aho bukera n’ukwambara ibigunira tukiyiriza ubusa kugirango ibi bicike burundu .
Uyu mukozi w’Imana yakomeje avugako ikibazo cyo gufata abana ku ngufu gihangayikishije cyane cyo kimwe n’icy’urubyiruko rwishora mu biyobyabwenge ati:"Umuntu nasenga ngo Dayimoni iteza iteza abantu gufata abana ku ngufu itsindwe ntazibagirwe no kwirukana iteza urubyiruko rwacu kwishora mu biyobyabwenge kuko byombi biteye inkeke kimwe.
Uwafashijwe akazamura amaboko ni Pastor Mugabo umuyobozi w’umudugudu wa Niboye/Edeni
Pastor Mugabo umuyobozi w’umudugudu wa Niboye/Edeni yavuzeko bari bateguye iki giterane mu ntego yo gusaba Imana ububyutse no gusobanurira abakristo uburyo bakwiriye kurushaho guharanira gukora ibyiza buri munsi no gukorera Imana n’umutima ukunze kandi wejejwe hagendewe kw’ijambo ry’Imana ryanditse muri Yohana 9:4 "Nkwiriye gukora umurimo w’uwantumye hakiri ku manywa ,bugiye kwira n’igihe umuntu atakibasha gukora".
Ati:Turashima Imana ko intego yacu yagezweho kuko iki giterane gisize abakristo basobanukiwe n’umumaro wo gukorera Imana hakiri ku manywa ndetse gisize ububyutse mu mitima yabo binyuze mw’ijambo ry’Imana ry’abavugabutumwa batandukanye ndetse n’indirimbo z’amakorali yaha kuri Edeni by’umwihariko korali Evangelique y’i Rubavu ikaba yaratubereye umugisha ukomeye.
- Rev.Masumbuko Josue umushumba w’itorero ry’akarere muri ADEPR Nyarugenge yasabye abakristo gusenga birukana Dayimoni itera abantu guhohotera abana n’ikoreshwa ry’ibiyobyabwenge mu rubyiruko
Korali Evangelique ya ADEPR Bethifage i Rubavu yanyuze bikomeye abitabiriye iki giterane kuri ADEPR Edeni /Niboye
Abantu b’ingeri zitandukanye bitabiriye iki giterane banyurwa n’ibihe byiza byakiranze


text:
Ubushize twabajije abakobwa icyo bahitamo hagati y’umugabo ufite ubutunzi ariko utagira urukundo n’umugabo ufite urukundo ariko w’umukene, hejuru ya 95% by’abatanze ibitekerezo bavuze ko bahitamo umukene ariko ufite urukundo. Nyamara imvugo siyo ngiro ahubwo usanga abakobwa bita cyane ku butunzi kuruta urukundo. Ingaruka nazo rero ntizitinda kubageraho ziza zihuta, Niyo mpamvu ingo nyinshi zihora zisenyuka, izindi zikarara zishya bwacya zikazima, za divorce mu buriri, n’ibindi. Abakobwa rero birengagiza ko inkingi y’urugo atari ubutunzi ahubwo ko ari urukundo.
Nibyo rwose nanjye ndi umukobwa sinahitamo umusore w’umukene ndeba umukire, ariko ukwiye kwitonda Kuko nyuma ushobora gusanga hari ikindi gikomeye wirengagije kiruta ubutunzi. Turagaruka tubabwira ibintu 3 umukobwa akwiriye kwitaho mu kwemera umusore ko umubera umugabo.
Niba wumva bikwiye tubwire dukomeze!
Related Posts by Categories